text:
31 ottobre 2007
Nuntio vobis gaudium magnum: habemus novum assessorem
Non: Stefano;
Cognon: Tuti;
Cui che al jere: cjâfgrup de Lega Nord a Maian;
Cui che al è: il gnûf assessôr de Lega Nord a Maian;
Parcè: Mariella Unfer si è dimetude;
Parcè (bis): no lu sai, ma e varès di jessisi dimetude lunis;
Lis deleghis che al varà Stefano Tuti: inmò no lu sai.
A part la comunicazion telegrafiche (che però no je uficiâl, se no pe part relative aes dimission di Mariella Unfer) o aprofiti par fâi i compliments a Stefano Tuti e par augurâi bon lavôr.
STEFANO, PAIE DI BEVI!!!
Cognon: Tuti;
Cui che al jere: cjâfgrup de Lega Nord a Maian;
Cui che al è: il gnûf assessôr de Lega Nord a Maian;
Parcè: Mariella Unfer si è dimetude;
Parcè (bis): no lu sai, ma e varès di jessisi dimetude lunis;
Lis deleghis che al varà Stefano Tuti: inmò no lu sai.
A part la comunicazion telegrafiche (che però no je uficiâl, se no pe part relative aes dimission di Mariella Unfer) o aprofiti par fâi i compliments a Stefano Tuti e par augurâi bon lavôr.
STEFANO, PAIE DI BEVI!!!
30 ottobre 2007
A scuele di Furlan a Maian
Ancje se l'orari des lezions al sarà dificil pai uditôrs esternis, ve chi une biele iniziative dal Comun di Maian-Sportel pe lenghe furlane: il cors avanzât di lenghe furlane.
Fracait chi par savê cemût iscrivisi
Fracait chi par savê cemût iscrivisi
29 ottobre 2007
28 ottobre 2007
Domenie cun pre Toni Beline
Par furtune che al è Marino che sul so blog al continue a dâ vôs a pre Antoni Beline:
"La salût e je alc di plui dal jessi a puest cul colesterolo e cui trigliceridis. Ancje il purcit al sclope di salût.
Dongje des trasfusions dal sanc a coventin altris trasfusions.
Par esempli trasfusions di culture. Un popul che nol rive a meti, in tal cjaruç incolm di spese, ancje un libri o che nol à timp di cognossi, stimâ, tramandâ la sô culture, storie, lenghe, esperience, nol è san.
Un popul che nol dopre il so cjâf, al ven doprât!"
(pre Antoni Beline)
27 ottobre 2007
Par furtune che al jere dome un côl di claps...
Vuê sul Mv al è il prospet dal ripart dai contribûts regjonâi pal recupar e il restaur imobiliâr.
A Sant Tomâs al è chel che in tancj a àn definît un "côl di claps".
Ancje cualchi assessôr e cualchi conseîr comunâl a son simpri stâts sietics e no àn mai platât di no crodi ta chel sît.
E alore chest "côl di claps", che jo invezit o clami un patrimoni storic pardabon preziôs (l'Ospedâl di Sant Zuan) al à vût un finanziament di 1.000.000 pal restaur.
Mi complimenti cu la aministrazion comunâl par vê rivât adore a vê il contribût e in particolâr cu la assessore Garzitto che e à capît la impuartance di chest sît. Sperìn che cualchidun no i fasi gambiâ idee.
Ma prin di ducj o ringrazii Adriano Piuzzi e il grup di Sant Tomâs che i àn simpri crodût e che mi àn fat cognossi chest puest che fint che no jeri in aministrazion nancje no savevi dulà che al jere.
Chest finanziament al dimostre che dome se si cjale un pêl plui in là dal nâs e si ten dûr su progjets che a valin ancje se a semein lontans, un tic a la volte si rive insom.
O aprofiti ancje par ricuardâ che une altre notizie e rivuarde chel "côl di claps": e je stade recuperade une sculture di len dal 1400 che cumò e sarà esponude tal Museu dal Vescul. Martars la cerimonie di consegne.
Chest par dî che tantis voltis no je cuestion di tristerie, ma dome di tante ignorance e superficialitât che a fasin fevelâ ciertis personis prin di verificâ lis robis.
A Sant Tomâs al è chel che in tancj a àn definît un "côl di claps".
Ancje cualchi assessôr e cualchi conseîr comunâl a son simpri stâts sietics e no àn mai platât di no crodi ta chel sît.
E alore chest "côl di claps", che jo invezit o clami un patrimoni storic pardabon preziôs (l'Ospedâl di Sant Zuan) al à vût un finanziament di 1.000.000 pal restaur.
Mi complimenti cu la aministrazion comunâl par vê rivât adore a vê il contribût e in particolâr cu la assessore Garzitto che e à capît la impuartance di chest sît. Sperìn che cualchidun no i fasi gambiâ idee.
Ma prin di ducj o ringrazii Adriano Piuzzi e il grup di Sant Tomâs che i àn simpri crodût e che mi àn fat cognossi chest puest che fint che no jeri in aministrazion nancje no savevi dulà che al jere.
Chest finanziament al dimostre che dome se si cjale un pêl plui in là dal nâs e si ten dûr su progjets che a valin ancje se a semein lontans, un tic a la volte si rive insom.
O aprofiti ancje par ricuardâ che une altre notizie e rivuarde chel "côl di claps": e je stade recuperade une sculture di len dal 1400 che cumò e sarà esponude tal Museu dal Vescul. Martars la cerimonie di consegne.
Chest par dî che tantis voltis no je cuestion di tristerie, ma dome di tante ignorance e superficialitât che a fasin fevelâ ciertis personis prin di verificâ lis robis.
26 ottobre 2007
GRAZIE!
E cumò o ringrazii ducj i letôrs dal blog: tacant di M.A. che mi à conseât fint dal inizi, al dree che mi à dât plui di cualchi drete, ai fedelissims comentadôrs come il thermonuke (fetent ma deventât une simpatiche star de blogosfere) e Renzo che, di bon parlamentâr che nol dismentee il contat cu la int, al continue a leimi e a scrivi ancje se al è plen di impegns, a ducj chei che ancje come Albert, prime a àn tacât a comentâ e po a àn viert un blog dut lôr.
Duncje un grazie a ducj chei che a intervegnin (ancje a chei che a decidin di regjistrâsi par lassâ dome un coment par traimi cuintri) e soredut a ducj chei che cence comentâ a continuin a lei a àn fat lâ sù il contatôr a passe 60.000 contats di cuant che ai 8 di Març dal 2006 o ai viert chest blog.
Duncje un grazie a ducj chei che a intervegnin (ancje a chei che a decidin di regjistrâsi par lassâ dome un coment par traimi cuintri) e soredut a ducj chei che cence comentâ a continuin a lei a àn fat lâ sù il contatôr a passe 60.000 contats di cuant che ai 8 di Març dal 2006 o ai viert chest blog.
25 ottobre 2007
Mozion di sfiducie a Strassoldo
Vuê matine ducj i conseîrs di maiorance in provincie a Udin (a esclusion de Grillo) a àn firmât la mozion di sfiducie al president Strassoldo.
Al rive cussì ancje il segnâl formâl di bande de Cdl che dopo 6 agns e mieç e met la paraule "Fin" ae aministrazion Strassoldo.
Cumò si va in consei provinciâl pe discussion gjenerâl su la situazion politiche (le veve domandade la minorance). E po, a tacâ di vuê a son dai 10 ai 30 dîs par convocâ il consei provinciâl pe votazion de mozion.
Mi displâs par Adriano, che al veve fat fint cumò un bon lavôr come assessôr aes politichis sociâls e si viôt costret a sierâ dome dopo un an e mieç la esperience in zonte provinciâl. Di fat, cumò al è avonde prevedibil che il president Strassoldo al revochi i assessôrs che a àn sotscrit la mozion di sfiducie, ven a dî ducj. Al sarès l'enesim erôr di une vicende mâl gjestide e che e je deventade irecuperabil. Par colpe di tancj: di Strassoldo, ma no dome.
Al rive cussì ancje il segnâl formâl di bande de Cdl che dopo 6 agns e mieç e met la paraule "Fin" ae aministrazion Strassoldo.
Cumò si va in consei provinciâl pe discussion gjenerâl su la situazion politiche (le veve domandade la minorance). E po, a tacâ di vuê a son dai 10 ai 30 dîs par convocâ il consei provinciâl pe votazion de mozion.
Mi displâs par Adriano, che al veve fat fint cumò un bon lavôr come assessôr aes politichis sociâls e si viôt costret a sierâ dome dopo un an e mieç la esperience in zonte provinciâl. Di fat, cumò al è avonde prevedibil che il president Strassoldo al revochi i assessôrs che a àn sotscrit la mozion di sfiducie, ven a dî ducj. Al sarès l'enesim erôr di une vicende mâl gjestide e che e je deventade irecuperabil. Par colpe di tancj: di Strassoldo, ma no dome.
24 ottobre 2007
E vuê o voi a Triest a manifestâ cul com482
E je tacade la discussion de gnove leç sul furlan.
Jo vuê o cjapi il tren a Udin e o voi a Triest a manifestâ cul Comitât 482 fûr dal Consei Regjonâl par vê une leç di tutele plui fuarte di chê broade che a àn voie di dânus sot.
Ve chi il test dal comunicât dal Comitât 482.
Jo vuê o cjapi il tren a Udin e o voi a Triest a manifestâ cul Comitât 482 fûr dal Consei Regjonâl par vê une leç di tutele plui fuarte di chê broade che a àn voie di dânus sot.
Ve chi il test dal comunicât dal Comitât 482.
23 ottobre 2007
O volarès, ma no pues...
Mi sarès plasût di visâus par timp che a Maian si varès fat une buinore dedicade ai zovins cuntun concors par chei che a piturin cu lis bomboletis spray...
Mi sarès plasût di visâus par timp che a Maian e tacave une minirassegne cinematografiche sul cine e il viaç... che lis proiezions a son li dal Informezovins...
Ma no ai podût parcè che lu ai savût tart, stant che o ai cjatât i volantins te ostarie dome dopo che la zornade e jere stade fate e il prin cine al jere za stât proietât...
Lis iniziativis a son inmaneadis dal Informezovins di Maian. A chest pont lis robis a son dôs: o l'Informezovins nol informe avonde o jo no soi plui zovin (che forsit e je vere...) e alore no mi à informât me ;-)
Dut câs la rassegne di cine e va indevant li dal Munnicipi ogni vinars di sere. I titui ju podês cjatâ mandant une mail al Informezovins. Cumò o scrîf ancje jo e se mi rispuindin, o met il calendari sul blog.
Mail: informajano@gmail.com
Domandant scuse ae Valentina, o publichi il link al program che o ai cjatât te sezion events (grazie a Volta la carta)... lu ai dit jo che no soi plui zovin: o soi daûr a rimbambîmi ;-), stant che lu cirivi te sezion Informezovins: ve ca il program dai cines
Mi sarès plasût di visâus par timp che a Maian e tacave une minirassegne cinematografiche sul cine e il viaç... che lis proiezions a son li dal Informezovins...
Ma no ai podût parcè che lu ai savût tart, stant che o ai cjatât i volantins te ostarie dome dopo che la zornade e jere stade fate e il prin cine al jere za stât proietât...
Lis iniziativis a son inmaneadis dal Informezovins di Maian. A chest pont lis robis a son dôs: o l'Informezovins nol informe avonde o jo no soi plui zovin (che forsit e je vere...) e alore no mi à informât me ;-)
Dut câs la rassegne di cine e va indevant li dal Munnicipi ogni vinars di sere. I titui ju podês cjatâ mandant une mail al Informezovins. Cumò o scrîf ancje jo e se mi rispuindin, o met il calendari sul blog.
Mail: informajano@gmail.com
Domandant scuse ae Valentina, o publichi il link al program che o ai cjatât te sezion events (grazie a Volta la carta)... lu ai dit jo che no soi plui zovin: o soi daûr a rimbambîmi ;-), stant che lu cirivi te sezion Informezovins: ve ca il program dai cines
22 ottobre 2007
Il timp parsore il Friûl
Al ven dongje brut timp...
Par viodi la cjartute plui in grant: frache chi
Par ricevi a cjase ogni dì lis previsions: frache chi
Par viodi la cjartute plui in grant: frache chi
Par ricevi a cjase ogni dì lis previsions: frache chi
21 ottobre 2007
A son tornâts i Omenuts
Îr a Feagne al è stât presentât il tierç Dvd dal carton animât "Omenuts". O ringrazii il regjist Massimo Garlatti Costa che mi à domandât di colaborâ cun lui come consulent linguistic pe realizazion di chest lavôr.
Par vê il Dvd n.3 dai "Omenuts" o podês contatâ la Societât Filologjiche Furlane.
Par vê il Dvd n.3 dai "Omenuts" o podês contatâ la Societât Filologjiche Furlane.
20 ottobre 2007
Indrì il Teribil
Protagonist de setemane maianese al è stât cence dubi Enrico, sorenomenât, "Indrì il Teribil" (te foto si pues viodi la belve in azion, intant che e spavente i fruts che a vegnin in biblioteche), che no jessint in plui in biblioteche al veve dât vite a une schirie di ipotesis su la motivazion de sô assence.
Cualchidun al diseve che al jere stât slontanât parcè che "Lis regulis a son regulis!" e cualchidun altri (la assessore Garzitto) invezit al sosten che "Enrico al è une risorse pe biblioteche e duncje al pues stâ li".
Jo no sai se Enrico al è une risorse: o cjali dome la foto e dutis lis voltis che o ai viodude la stesse sene di persone. E o dîs: "Se la assessore Garzitto e conferme, jo o soi content".
Cualchidun al diseve che al jere stât slontanât parcè che "Lis regulis a son regulis!" e cualchidun altri (la assessore Garzitto) invezit al sosten che "Enrico al è une risorse pe biblioteche e duncje al pues stâ li".
Jo no sai se Enrico al è une risorse: o cjali dome la foto e dutis lis voltis che o ai viodude la stesse sene di persone. E o dîs: "Se la assessore Garzitto e conferme, jo o soi content".
Vito e Mirko
Us presenti Vito e Mirko (Vito Tabacâr al è chel cu la cjamese...).
O aprofiti ancje par saludâ gno cugnât Cris (il fi di Vito e morôs di mê sûr) che al è tal ospedâl: intervent tal zenoli.
Chest Istât intant che al jere a cjase, il Cris al à screât il blog dai Blues.
O aprofiti ancje par saludâ gno cugnât Cris (il fi di Vito e morôs di mê sûr) che al è tal ospedâl: intervent tal zenoli.
Chest Istât intant che al jere a cjase, il Cris al à screât il blog dai Blues.
Tire, tire e ae fin Marzio lis ritire
Marzio Strassoldo al à ritirât lis dimissions.
E il Dree nus da la sô interpretazion su lis motivazions di chest at, che nol mancjarà di creâ un grues burlaç dentri de Cdl, stant a ce che a vevin fint cumò declarât i segretaris politics.
A mi mi plasarès savê ce che al dîs Edi Snaidero di dut chest davoi...
E il Dree nus da la sô interpretazion su lis motivazions di chest at, che nol mancjarà di creâ un grues burlaç dentri de Cdl, stant a ce che a vevin fint cumò declarât i segretaris politics.
A mi mi plasarès savê ce che al dîs Edi Snaidero di dut chest davoi...
Bielissims!
Ve ca il meracul: la Asd Majanese, cu la presidence di Renzo "Gardo" Natolini di cualchi an e vîf une gnove stagjon. Par dî la veretât, no ai voie di fevelâ di risultâts, classifichis e tabelin dai zuiadôrs (impuartants, ma no fondamentâi achì).
O preferìs viodi une biel grup di int, di ogni etât che i plâs stâ insiemit cun ligrie.
E cheste foto e vâl plui di mil peraulis! Renzo, ten dûr!
(grazie a Ranieri Furlan, il fotograf che le à fate e me à mandade)
O preferìs viodi une biel grup di int, di ogni etât che i plâs stâ insiemit cun ligrie.
E cheste foto e vâl plui di mil peraulis! Renzo, ten dûr!
(grazie a Ranieri Furlan, il fotograf che le à fate e me à mandade)
19 ottobre 2007
Toga party
Zirant sul web, no tu sâs mai ce che tu cjatis: ve ca Lollysuperstar al toga party dal Centrâl di Piera, prin des feriis.
Il Diari di Tosoni
Al è jessût il mensîl "Il Diari" sot de direzion di Mauro Tosoni.
Il mensîl al è dut par furlan e si pues leilu "a gratis": baste dome fracâ achì.
Il mensîl al è dut par furlan e si pues leilu "a gratis": baste dome fracâ achì.
Gnognosaurs a Tavagnà
O ai di ringraziâ Dree che mi à dât une man te realizazion dal segnelibri dal Sportel pe lenghe furlane di Tavagnà. Il comun al à realizât chest gadget par presentâ il servizi e o vin pensât di fâ une robe simpatiche domandant al Dree se al veve plasê di dânus une striche di meti suntune des 2 bandis. Il segnelibri al è a disposizion dai utents dal Sportel pe lenghe furlane dal Comun di Tavagnà e al sarà ancje distribuît ai fruts des scuelis primariis.
(te imagjin chi in bande, un particolâr cun Martin e Momo)
Il risultât o podês viodilu achì:
frache par viodi il dret
frache par viodi il ledrôs
(te imagjin chi in bande, un particolâr cun Martin e Momo)
Il risultât o podês viodilu achì:
frache par viodi il dret
frache par viodi il ledrôs
18 ottobre 2007
De minibus non curat praetor
Il timp che si piert suntun argoment al è inversementri proporzionâl a la impuartance dal argoment stes...
17 ottobre 2007
Enrico la belve
Chest al è Enrico (no propit lui, ma pôc al gambie...), "la belve inferocide" che e à mobilitât Sindic, Vicesindic e Assessore ae culture. Come che cualchidun mi à fat notâ, al semearès che la "mê vôs libare" e sedi stade la cuase dal esili dal golden retriver che al è deventât la mascotte de nestre biblioteche. O volarès trancuilizâ chei che a crodin che jo o vedi dut chest podê: no ai mai rivât a modificâ une decision de zonte comunâl, che ancje in cheste ocasion e à sielt in maniere dal dut autonome. Di fat, cuintri lis tantis voltis che o soi intervignût par lassâ che Enrico al restàs li che al à stât fint cumò, i fats a dimostrin inmò une volte che il Sindic, Vicesindic e Assessore ae culture a son inflessibii e duncje Enrico al è stât obleât a restâ a cjase.
Ducj i fruts e ducj chei che si domandin dulà che al è Enrico a puedin lâ in municipi in chescj oraris di riceviment e domandâ ai aministradôrs:
Ducj i fruts e ducj chei che si domandin dulà che al è Enrico a puedin lâ in municipi in chescj oraris di riceviment e domandâ ai aministradôrs:
- il sindic al ricêf martars des 17.00 aes 18.30 e joibe des 10.30 aes 13.00;
- il vicesindic al ricêf lunis des 12.00 aes 13.00
- la assessore ae culture e ricêf martars des 17.30 aes 18.30
16 ottobre 2007
La Balconete. Un slambri di critiche teatrâl
di Elio Varutti
Gildut, cramâr dal Nûfcent
Ae Sale Comelli di Udin ai 11 di Otubar dal 2007
E je stade presentade a Udin, ai 11 di Otubar dal 2007, inte sale Comelli, la comedie brilant “Gildut”, di Eligio Zanier. La comunitât di Sant Marc, parochie in Chiavris, e à podût gjoldi di cheste gnove opare, scrite dal autôr inte vierte passade. Metude in sene de companie “Il Teatro di Eligio” e conte une storie, dute par furlan, di fan, di miserie e di pôre che e podeve vivi un cualsisei paisut, dopo che e jere passade la Seconde vuere mondiâl. La rapresentazion e je un monolic, che l’atôr Daniele Copetti, di Osôf, al sa puartâ indevant par ducj i cincuante minûts dal spetacul, cu la regjie dal stes Zanier. O sin a Puriessim, dongje Cividât, e Gildut al lave a scuele, intai prins agns dal secul passât. Cussì e scomence la conte dal monolic. Il frut al tribulave cu lis astis e cu la leture. Al meteve dute la anime, ma nol rivave a fâ nuie di bon. La mestre lu veve tal cûr istès. Daspò e ven fûr che Gildut al à une straordenarie capacitât di fâ conts. A voli, i baste dâ une cjalade e ti dîs il numar precîs dai miluçs di un miluçâr e vie indevant. Lui al jere brâf ancje cu lis jerbis curativis e al preparave misturis di dâ a cui che al domandave. Cualchidun in paîs al disè che sô mari e jere une strie. A vivevin intune barache dongje il Nadison. Cuant che Gildut al devente grant lu viodevin dongje la “Mariute”, un grues clap dal flum, che al somee a une femine poiade jù. Al jere restât di bessôl, parcè che la mari e jere muarte. Lui al preparave i medicaments par vuarî la int, come che e faseve sô mari. al jere come un cramâr vuaritôr. Intai agns cincuante e capite une malatie in paîs. Ducj i fruts a deventavin zâi e a pativin come no mai. Si diseve che e je colpe di Gildut, aromai su lis cincuantis primeveris, che al viveve di bessôl te barache. Di sere e si viodeve, dongje la sô cjase, un fûc misteriôs. Alore la int dal paîs e decît di lâ a viodi di chest om. A van su in vot di lôr, ma a scuvierzin che il fûc al è di ca, po di là, cence lassâ cinise. Daspò a saltin fûr i maçarots, oms e feminis piçui piçui, che a stavin dongje di Gildut. Plens di sgrisui pe schene e di pôre i vot oms di Puriessim a tornin in paîs e a contin la storie dai maçarots, cussì a si passin il paniç. Une femine cul fi malât e decît di lâ su dal Gildut, par domandâ di vuarî ducj lis canais. E cussì al fo. Il cramâr bon al vuarìs ducj e la vite e podê continuâ. E je stade une biele esperience di teatri storic, tant cjâr a Zanier, che al à contât altris vicendis dal Friûl dal Nûfcent. Brâf il regjist autôr, che al è stât judât dal fonic Giovanni Salvador.
Gildut, cramâr dal Nûfcent
Ae Sale Comelli di Udin ai 11 di Otubar dal 2007
E je stade presentade a Udin, ai 11 di Otubar dal 2007, inte sale Comelli, la comedie brilant “Gildut”, di Eligio Zanier. La comunitât di Sant Marc, parochie in Chiavris, e à podût gjoldi di cheste gnove opare, scrite dal autôr inte vierte passade. Metude in sene de companie “Il Teatro di Eligio” e conte une storie, dute par furlan, di fan, di miserie e di pôre che e podeve vivi un cualsisei paisut, dopo che e jere passade la Seconde vuere mondiâl. La rapresentazion e je un monolic, che l’atôr Daniele Copetti, di Osôf, al sa puartâ indevant par ducj i cincuante minûts dal spetacul, cu la regjie dal stes Zanier. O sin a Puriessim, dongje Cividât, e Gildut al lave a scuele, intai prins agns dal secul passât. Cussì e scomence la conte dal monolic. Il frut al tribulave cu lis astis e cu la leture. Al meteve dute la anime, ma nol rivave a fâ nuie di bon. La mestre lu veve tal cûr istès. Daspò e ven fûr che Gildut al à une straordenarie capacitât di fâ conts. A voli, i baste dâ une cjalade e ti dîs il numar precîs dai miluçs di un miluçâr e vie indevant. Lui al jere brâf ancje cu lis jerbis curativis e al preparave misturis di dâ a cui che al domandave. Cualchidun in paîs al disè che sô mari e jere une strie. A vivevin intune barache dongje il Nadison. Cuant che Gildut al devente grant lu viodevin dongje la “Mariute”, un grues clap dal flum, che al somee a une femine poiade jù. Al jere restât di bessôl, parcè che la mari e jere muarte. Lui al preparave i medicaments par vuarî la int, come che e faseve sô mari. al jere come un cramâr vuaritôr. Intai agns cincuante e capite une malatie in paîs. Ducj i fruts a deventavin zâi e a pativin come no mai. Si diseve che e je colpe di Gildut, aromai su lis cincuantis primeveris, che al viveve di bessôl te barache. Di sere e si viodeve, dongje la sô cjase, un fûc misteriôs. Alore la int dal paîs e decît di lâ a viodi di chest om. A van su in vot di lôr, ma a scuvierzin che il fûc al è di ca, po di là, cence lassâ cinise. Daspò a saltin fûr i maçarots, oms e feminis piçui piçui, che a stavin dongje di Gildut. Plens di sgrisui pe schene e di pôre i vot oms di Puriessim a tornin in paîs e a contin la storie dai maçarots, cussì a si passin il paniç. Une femine cul fi malât e decît di lâ su dal Gildut, par domandâ di vuarî ducj lis canais. E cussì al fo. Il cramâr bon al vuarìs ducj e la vite e podê continuâ. E je stade une biele esperience di teatri storic, tant cjâr a Zanier, che al à contât altris vicendis dal Friûl dal Nûfcent. Brâf il regjist autôr, che al è stât judât dal fonic Giovanni Salvador.
14 ottobre 2007
13 ottobre 2007
Il gnûf sît de Patrie dal Friûl
Aromai nol è plui un segret: come che al à svelât il Dreetôr, achì us presenti il gnûf sît de Patrie dal Friûl: www.lapatriedalfriul.org
E je ancje la pussibilitât di discjamâ il pdf dal gjornâl, ma par chei che a àn voie di vê la copie di cjarte, e je la pussibilitât di fâ l'abonament.
Abonament par un an: 25,00 euros (pal forest 30,00 euros) sul cont corint postâl n.12052338 intestât a "LA PATRIE DAL FRIUL" Glemone
Tal mês di Otubar o fevelìn di scuele e achì us met la frase di pre Toni che o vin metût in cuviertine:
"Si che duncje, si vierzin lis scuelis.
Coragjo, biâts gjenitôrs che o tradîs la vuestre canaie, biâts mestris che le ruvinais, e soredut biâts fruts che o jentrais contents e cence nissun scrupul là che us coparan!
Tant che un agnel in becjarie".
(Antoni Beline)
E je ancje la pussibilitât di discjamâ il pdf dal gjornâl, ma par chei che a àn voie di vê la copie di cjarte, e je la pussibilitât di fâ l'abonament.
Abonament par un an: 25,00 euros (pal forest 30,00 euros) sul cont corint postâl n.12052338 intestât a "LA PATRIE DAL FRIUL" Glemone
Tal mês di Otubar o fevelìn di scuele e achì us met la frase di pre Toni che o vin metût in cuviertine:
"Si che duncje, si vierzin lis scuelis.
Coragjo, biâts gjenitôrs che o tradîs la vuestre canaie, biâts mestris che le ruvinais, e soredut biâts fruts che o jentrais contents e cence nissun scrupul là che us coparan!
Tant che un agnel in becjarie".
(Antoni Beline)
12 ottobre 2007
Len Tosolini
Vuê o aprofiti par saludâ Len Tosolini di Melbourne (Australie) che achì al è cun me e la copie de Patrie di Avost, dedicade ae emigrazion furlane.
In Setembar Len al è vignût in Friûl in vacance e si sin cjatâts a Udin.
O vin fat cuatri cjacaris e lu ai ancje menât a fâ une visite a Radio Onde Furlane: o ringrazii la redazion (in particolâr Pauli e Mauro) che nus àn ospitâts.
Un mandi a Len e ae sô siore, che mi à permetût di esercitâmi ancje un tic cul inglês!
In Setembar Len al è vignût in Friûl in vacance e si sin cjatâts a Udin.
O vin fat cuatri cjacaris e lu ai ancje menât a fâ une visite a Radio Onde Furlane: o ringrazii la redazion (in particolâr Pauli e Mauro) che nus àn ospitâts.
Un mandi a Len e ae sô siore, che mi à permetût di esercitâmi ancje un tic cul inglês!
11 ottobre 2007
Il mercjadant di pieris
Us met a chì l'invît che Stefano Tuti al à fat a dut il Consei Comunâl pe proiezion dal cine "Il mercante di pietre", inmaneât dal grup consiliâr de Lega Nord, che si fasarà vinars ai 19 di Otubar aes 20.15 li dal cine Visionario di Udin. Po dopo al sarà ancje un dibatiment cu la presince di diviers conseîrs regjonâi di maiorance e minorance.
09 ottobre 2007
Vajont 9/10/1963 - 9/10/2007
Un moment par ricuardâ lis vitimis di chê tragjedie: il Vajont
08 ottobre 2007
Musiche in gjostre
Us met achì un simpatic video di un grup che si clame "Buteghis viertis" che o vevin cognossût fûr de Gilardi e che îr o ai viodût a Flaiban a la fieste "Un biel vivi". Achì il grup al è in gjostre!
07 ottobre 2007
Domenie ricuardant pre Antoni Beline
Cualchi zornade indaûr us ai segnalât il blog di Marino che al presente cualchi cerce des intervist che al à fat a pre Toni. Vuê us met achì lis ultimis peraulis che o vin sintût di pre Toni: il so testament spirtuâl.
Se dopo o volês ancje viodi cualchi pirule des sôs intervistis, fracait i links chi sot:
pre Toni in pirulis 1
pre Toni in pirulis 2
Lu dîs simpri e no mi stufi: plui al passe il timp e plui si sint che la sô vôs (libare plui de mê) e mancje!
Se dopo o volês ancje viodi cualchi pirule des sôs intervistis, fracait i links chi sot:
pre Toni in pirulis 1
pre Toni in pirulis 2
Lu dîs simpri e no mi stufi: plui al passe il timp e plui si sint che la sô vôs (libare plui de mê) e mancje!
06 ottobre 2007
ALDO, SPESSEE!
Cheste no je une publicitât oculte: e je volude, cirude, fate par rimproverà il MITIC Aldo Rossi, che dopo mai che le balone cun chel gnûf CD! ;-)
A part batudis, o soi in spiete dai 29 di Otubar cuant che al vignarà fûr FURLAN!
Aldo, cemût sino? O vin simpri chel tai di bevi...
A part batudis, o soi in spiete dai 29 di Otubar cuant che al vignarà fûr FURLAN!
Aldo, cemût sino? O vin simpri chel tai di bevi...
Presentazion dal libri di Roberto Ongaro
Mi è a pene rivât chest invît pe presentazion dal ultin libri di Roberto Ongaro.
O soi propit content che Roberto al continui a scrivi e a publicâ. E par di plui o scuen dî che mi sint simpri in debit, stant che cun lui o ai vût l'onôr e il plasê di partecipâ al ultin Premi Sant Simon, rivant a cjapâ ancje la segnalazion de jurie: si sin cjapât une biele sodisfazion, massime pal fat che le ai condividude cuntun amì (te foto i premis de segnalazion al Sant Simon 2006).
COMUN DI MAIAN ASSESSORÂT AE CULTURE O vin il plasê di invidâUs Vinars ai 12 di Otubar dal 2007 inte Sale dal Consei, aes 6 e mieze di sere a la presentazion dal libri IL SANC NOL È AGHE di Roberto Ongaro Relatôr: prof. Meni Zannier
Sabide argjentine: more a Colonia Caroya
Cualchi zornade indaûr o vevi fevelât dai furlans argjentins di Colonia Caroya e de simpatiche iniziative dal campionât di more. Ve ca cualchi imagjin e un piçul struc di cemût che e je lade.
Un mandi a ducj i furlans ator pal mont.
te foto grande i vincidôrs e te foto piçule la grinte dai zuiadôrs
Un mandi a ducj i furlans ator pal mont.
te foto grande i vincidôrs e te foto piçule la grinte dai zuiadôrs
05 ottobre 2007
La Balconete: un slambri di critiche teatrâl
Dopo cualchi timp di polse, e torne a tacâ "La Balconete: un slambri di critiche teatrâl" par cure di Elio Varutti, che o ringrazii pal contribût che mi mande, permetintmi di insiorâ il blog cuntun argoment che jo no cognòs tant.
Ve ca la gnove pontade.
Balera, teatri bal cence peraulis
Al Palamostris di Udin ai 22 di Setembar dal 2007
Nol fevele nissun in cheste rapresentazion. Par dute la ore e mieze di spetacul i vincjecuatri atôrs, oms e feminis, no si disin une peraule che a sedi une. A balin, a saltin, si impegnin intune mimiche esemplâr, ma nuie vôs. Al è dut un balinâ di lôr cu la musiche a dut volum. Un mimic di ca, doi che a berghelin di là – cence vôs, mal racomandi – dome cul la gjestualitât dal cuarp. E cemût che si remenin, al è propri un spetacul! No tu âs timp nancje di cjalâ di une altre bande. I tiei voi a son simpri li, pontâts sul palc, indulà che i balarins e lis balarinis a fasin i lôr numars. Il zûc des lûs e des musichis regjistradis bisugne dî che a son impuartantons, par mostrâ la storie taliane dal Nûfcent viovude intune sale di bal. «Balera» al è il titul dal spetacul metût in sene al Palamostris di Udin ai 22 di Setembar dal 2007.
Lôr si clamin «L’Accademia & Compagnia dei Riuniti». A son un grup amatoriâl di Umbertide, in provincie di Perugje. E tant di cjapiel ae regjie di Achille Rosselletti. Lui al fâs plaits e laments, parcé che tai festivals i dan la colpe di no fâ teatri, par vie che nissun atôr al fevele in sene. Par chel no son mai invidâts e a son simpri metûts in bande. Alore si pues dî che al à fat ben Renzo Lavia, president de Associazion Teatrâl Furlane, a puartâur culì a Udin. Al è il secont spetacul dedicât ai vincj agns di ativitât di cheste associazion. Cemût isal lât? Al è finît cu la int in pîts che e bateve lis mans, par une vore di minûts.
Chest spetacul al podarès jessi doprât ancje a scuele, par displeâ ai fantats la storie de Italie, passant vie pes musichis dal timp. Di cuant che la int e scoltave te radio «Vola colomba bianca», o cui naziscj cun tant di svastiche e Lilì Marlene. Daspò di passe a «Bella ciao» dai partigjans, al «rock and roll» dai soldâts americans, fintremai ai bai dai agns sessante, il twist, lis cjançons di Caterina Caselli e vie discorint. No podeve mancjâ la vite politiche daspò dal sessantevot, lis musichis dai Inti Illimani, di John Travolta, il consumisim e, si finìs, cu lis fantacinis «velinis» te television dai agns otante e novante. Il «secul curt» in musiche e bal, nol è dome un spetacul al sarès un fat didatic.
Ve ca la gnove pontade.
Balera, teatri bal cence peraulis
Al Palamostris di Udin ai 22 di Setembar dal 2007
Nol fevele nissun in cheste rapresentazion. Par dute la ore e mieze di spetacul i vincjecuatri atôrs, oms e feminis, no si disin une peraule che a sedi une. A balin, a saltin, si impegnin intune mimiche esemplâr, ma nuie vôs. Al è dut un balinâ di lôr cu la musiche a dut volum. Un mimic di ca, doi che a berghelin di là – cence vôs, mal racomandi – dome cul la gjestualitât dal cuarp. E cemût che si remenin, al è propri un spetacul! No tu âs timp nancje di cjalâ di une altre bande. I tiei voi a son simpri li, pontâts sul palc, indulà che i balarins e lis balarinis a fasin i lôr numars. Il zûc des lûs e des musichis regjistradis bisugne dî che a son impuartantons, par mostrâ la storie taliane dal Nûfcent viovude intune sale di bal. «Balera» al è il titul dal spetacul metût in sene al Palamostris di Udin ai 22 di Setembar dal 2007.
Lôr si clamin «L’Accademia & Compagnia dei Riuniti». A son un grup amatoriâl di Umbertide, in provincie di Perugje. E tant di cjapiel ae regjie di Achille Rosselletti. Lui al fâs plaits e laments, parcé che tai festivals i dan la colpe di no fâ teatri, par vie che nissun atôr al fevele in sene. Par chel no son mai invidâts e a son simpri metûts in bande. Alore si pues dî che al à fat ben Renzo Lavia, president de Associazion Teatrâl Furlane, a puartâur culì a Udin. Al è il secont spetacul dedicât ai vincj agns di ativitât di cheste associazion. Cemût isal lât? Al è finît cu la int in pîts che e bateve lis mans, par une vore di minûts.
Chest spetacul al podarès jessi doprât ancje a scuele, par displeâ ai fantats la storie de Italie, passant vie pes musichis dal timp. Di cuant che la int e scoltave te radio «Vola colomba bianca», o cui naziscj cun tant di svastiche e Lilì Marlene. Daspò di passe a «Bella ciao» dai partigjans, al «rock and roll» dai soldâts americans, fintremai ai bai dai agns sessante, il twist, lis cjançons di Caterina Caselli e vie discorint. No podeve mancjâ la vite politiche daspò dal sessantevot, lis musichis dai Inti Illimani, di John Travolta, il consumisim e, si finìs, cu lis fantacinis «velinis» te television dai agns otante e novante. Il «secul curt» in musiche e bal, nol è dome un spetacul al sarès un fat didatic.
04 ottobre 2007
Jo no kognòs FRADI
Grazie a Pauli, o ai cjatât chest biel video dai Jo no kognòs, grup furlan che mi plâs un casin.
Cualchidun al à dit che chest blog al è deventât un jukebox, ma a mi la musiche fate di chest grup mi conferme la vivarositât dal panorame musicâl in lenghe furlane.
Par viodi un altri video, fracait achì (Forsit)
Cualchidun al à dit che chest blog al è deventât un jukebox, ma a mi la musiche fate di chest grup mi conferme la vivarositât dal panorame musicâl in lenghe furlane.
Par viodi un altri video, fracait achì (Forsit)
03 ottobre 2007
Penarel maliziôs...
Al semee, e invezit...
Insium di une gnot di autun
Sabide in auditorium la Pro Majano e recupare un spetacul che vie pal Festival al jere stât rimandât par vie de ploie.
Apontament sabide ai 6 di Otubar aes 21.oo li dal auditorium comunâl di Maian cun Ivan D'Andrea, Stefano Villani e Federica Capuano. Al presente Igor Pezzi.
Mi racomandi: prenotait i biliets clamant in Pro Majano!!!
Apontament sabide ai 6 di Otubar aes 21.oo li dal auditorium comunâl di Maian cun Ivan D'Andrea, Stefano Villani e Federica Capuano. Al presente Igor Pezzi.
Mi racomandi: prenotait i biliets clamant in Pro Majano!!!
Marino e Pre Toni
O segnali di gnûf il blog di Marino, redatôr de Patrie dal Friûl.
Marino al à il mert e la grande fortune di vê cognossût di dongje e a lunc pre Toni, rivant ancje a scrivi la ultime sô interviste. Il libri "La Fatica di essere prete" al è il struc di tantis video intervistis fatis di Marino e che dopo a son ladis in onde su Video Tele Carnia e Telefriuli.
Achì us met une cerce di ce che al à fat Marino e che al à ancje metût sul so blog.
Marino al à il mert e la grande fortune di vê cognossût di dongje e a lunc pre Toni, rivant ancje a scrivi la ultime sô interviste. Il libri "La Fatica di essere prete" al è il struc di tantis video intervistis fatis di Marino e che dopo a son ladis in onde su Video Tele Carnia e Telefriuli.
Achì us met une cerce di ce che al à fat Marino e che al à ancje metût sul so blog.
02 ottobre 2007
Il câs Strassoldo: dimissions
Viôt tu ce che mi tocje di savê...
O soi pardabon avilît e ancje inca...t!
Cheste vicende mi à propit deludût.
Strassoldo si è dimetût: no varès viodût altris alternativis.
O soi pardabon avilît e ancje inca...t!
Cheste vicende mi à propit deludût.
Strassoldo si è dimetût: no varès viodût altris alternativis.
01 ottobre 2007
Chest fin setemane, motârs a Pêrs
INVÎT AL 7° OCTOBIKER A PERS DI MAJAN DAL 5 AL 7 DI OTUBAR
SUL SÎT O PODÊS VIODI IL PROGRAM DEFINITÎF
ai 5 OTUBAR VINARS
PRESENTAZION DAL VIDEO DI 60 MIN. DE BIKERFEST FATE A JUGN SUL ZONCOLAN
CONCIERT DAI BEÂT LES (I BEATLES PAR FURLAN) PRESENTÂTS DI TONY MERLOT
ai 6 OTUBAR SABIDE
PUSSIBIL ZÎR DAI CJISCJEI DE ZONE CULINÂR
CONCIERT DAI HURRICANES CUN FRANCO CAFORIO EX LITFIBA
CONCIERT DAI DOG BONE (COVER AC/DC)
BENVIGNÛTS AI AMÎS DAL FORUM DI WWW.BIKERSLIFE.COM
SHOW A SORPRESE
PASTE SUTE PAR DUCJ A MIEZE GNOT
ai 7 OTUBAR DOMENIE
RADUN DI MOTOS SIDECAR
CONCIERT JAM SESSION CUI DIATRIBA
LA FIESTE SI SPIETE LA PRESINCE DI MACHINIS AMERICANIS CHE A VARAN UN PARC PES RISIERVÂT
US SPIETìN PAR BEVI UNE BUINE BIRE INSIEME
PAR ALTRIS INFORMAZIONS CJALAIT IL SÎT WWW.OCTOBIKER.IT
SUL SÎT O PODÊS VIODI IL PROGRAM DEFINITÎF
ai 5 OTUBAR VINARS
PRESENTAZION DAL VIDEO DI 60 MIN. DE BIKERFEST FATE A JUGN SUL ZONCOLAN
CONCIERT DAI BEÂT LES (I BEATLES PAR FURLAN) PRESENTÂTS DI TONY MERLOT
ai 6 OTUBAR SABIDE
PUSSIBIL ZÎR DAI CJISCJEI DE ZONE CULINÂR
CONCIERT DAI HURRICANES CUN FRANCO CAFORIO EX LITFIBA
CONCIERT DAI DOG BONE (COVER AC/DC)
BENVIGNÛTS AI AMÎS DAL FORUM DI WWW.BIKERSLIFE.COM
SHOW A SORPRESE
PASTE SUTE PAR DUCJ A MIEZE GNOT
ai 7 OTUBAR DOMENIE
RADUN DI MOTOS SIDECAR
CONCIERT JAM SESSION CUI DIATRIBA
LA FIESTE SI SPIETE LA PRESINCE DI MACHINIS AMERICANIS CHE A VARAN UN PARC PES RISIERVÂT
US SPIETìN PAR BEVI UNE BUINE BIRE INSIEME
PAR ALTRIS INFORMAZIONS CJALAIT IL SÎT WWW.OCTOBIKER.IT
Iscriviti a: Post (Atom)


c: text/html

text:
dijous, de desembre 07, 2006
Sot esams
Eh sì, o sin di gnûf sot esams. O ai finût vuê lis lezions, e sabide si scomense. Sì, sabide 9 di Dicembar. Dut al mont al fâs al puint e jo no. Si podial jessi plui bastarts?? Cussì mi piardi ancje che pursitin là di me. Pecjât. Sperin almancul di passâ. Fin al 19 o ai un cuatri esams. Po viodarin se rivarai a gjoldi un pôc. No mi samee neancje Nadâl, nol è frêt, no ai timp di fâ nuie. Po ben. Îr di sere crodi di vê vinçût la prime partide di Monopoli de me vite. Une biele sodisfazion, ancje se stamatine o vevi un grum di sun. Undis e trê minûts di sere. Adore ma o crodi che o larai a durmî. Doman o ai di studiâ. No stai a crodi a chei che us contin che la vite dal universitari e je une cazzade. Se no tu fasis nuie sì. Se no tu studiis. Ma se no no. Al è un stress. E tal mê câs un stress frecuent. Comunque mi plasares vê une machine fotografiche digitâl par fâ cualchi foto. Ma no le ai. Buine gnot
Zontât di Andri a lis 22:58
Etichetis: seradis, universitât
Subscriure's a: Comentaris del missatge (Atom)

robotstxt: allowed

filter: keep


text: Domenie ai 2 di Otubar 2016 la associazion BisiachInBici e organize une gjite oltri il confin ae scuvierte di une piçule zoie slovene, San Denêl dai Cjars. Il percors al cjape dentri il Cjars di Comen e al travierse lis stradis asfaltadis cun pôc trafic, scjavaçant dut l'altiplan di Jamiano vie Gorjansko e Comen. Chei che a cjaparan part a podaran cussì gjoldi da lis sfumaduris dal Cjars sul tacâ de sierade, cu lis sôs grandis valadis e lis viodudis che si vierzin libaris fint ai pîs di Tarnove e dal Nanos. Il percors al è lunc plui o mancul 70 chilometris, cuntun disnivel di mil metris, viodût l'impegn fisic che al domande al è racomandât par int alenade e esperte. Si partìs li de stazion feroviarie di Roncjis (vie Stazione Nord 1) aes vot e mieze. Daspò jessi rivâts a San Denêl dai Cjars e vê crustât alc puartât di cjase, si podarà visitâ il centri storic, la Cjase Carsiche e il Parc Ferrari. Si torne a Ronchis viers lis siet di sere. Si pues iscrivisi sul puest domenie o pûr scrivi a Questo indirizzo email è protetto dagli spambots. E' necessario abilitare JavaScript per vederlo. . Il cost de iscrizion al è di sîs euros, comprendude la assicurazion e la visite. La gjite e je nome par i socis Fiab. Si pues deventâ socis di BisianchInBici sul puest paiant vincj euros. La gjite no si fasarà se al plûf.


text:
Trê ponts che a pesin tant, pe classifiche in gjenerâl e in cheste classifiche in particolâr, e soredut une vitorie che e mancjave di cinc partidis. Te partide di Empoli no si viôt chel Udin bielon che al à zuiât cul Napoli in Cope Italie, ma une scuadre avonde concrete, che di une bande e à ancje un tic di fortune e di chê altre no i ven dât un rigôr a pro e i ven sivilât un altri rigôr cuintri che nol è. Une formazion che e je mancul dinamiche dai parons di cjase, che però e rive a cjatâ la strade dal gol e cul doi a un finâl al vierç inte maniere miôr la seconde part dal campionât 2014/2015.
L’Empoli al fâs valê une cierte predominance teritoriâl, ma si esprim plui su liniis orizontâls. L’Udin no si scompon, denant de vivarositât di Saponara e Pucciarelli, e dopo un pâr di conclusions dai toscans al imbastìs une biele manovre cun Kone e Widmer che e met fûr scuare la difese aversarie e i da a Allan la bale juste par un cross milimetric par Di Natale che cul cjâf le bute tal sac daûr di Sepe.
La reazion dai parons di cjase e ven vuidade di Pucciarelli, che cu la sô pression al met in dificoltât Piris. Al è in chest contest che al rive il gol dal un a un: un cross di Pucciarelli al sbat su la spale di Danilo, l’arbitri Ghersini al viôt il balon fermât cuntun braç e al decît pal penalty che Saponara al tire a bersai. Il risultât al reste chel fin ae fin de prime frazion.
Il secont timp si vierç cul Empoli che al frache sul aceleratôr e al rive a zuiâ plui svelt e plui in verticâl, ma nol cjate la strade dal gol, ni cun Vecino ni cun Pucciarelli. I va miôr al Udin che cuntun cross che al devente un tîr di Widmer al pescje il doi a un. A un cuart di ore de fin l’Udin al piert Kone che, za amonît, al ven butât fûr di Ghersini par vie di un colp cul comedon cuintri di Valdifiore. Cualchi minût plui tart al sarès un rigôr pal Udin, ma il diretôr di gare no si inacuarç dal colp cu la man di Rugani. Ae fin i empolês a provin ancjemò a sburtâ indenant, ma l’Udin al ten bot.
Domenie che e ven la scuadre di balon furlane e varà di zuiâ cuintri de Juve. Al è ben e al conven preparâsi par une partide di cheste fate cun trê ponts pesants inte sachete.


text:
Tra vinars ai 17, sabide ai 18 e domenie ai 19 di Lui, in Friûl o vin vivût un fin di setemane lunc e soredut siôr di apontaments e iniziativis. No si podeve rivâ dapardut e o vin scugnût sielzi. Cussì o vin scugnût fâ di mancul di lâ a Postaja Topolove/Stazione Popolò, che ancje chest an al veve un biel program, e lassâ in bande i doi concierts plui impuartants di domenie – chel di Passarian, cun Gilberto Gil e Caetano Veloso, stant che a jerin za stâts a Chieri une setemane indaûr, e chel dal gaitero asturian Hevia a Tumieç – e si vin dedicâts a Tarcento Jazz, a Viva Onde Furlane e a Mittelfest. Ogni an la rassegne di Cividât e messede mainstream e sperimentazion, inovazion e alc di za sintût e za viodût. Nus somee che e fasi compagn ancje chest an. Cun di plui, si cjatìn avonde in cunvigne cun cui che al pense (e che al volarès) che sei tes propuestis da so cartelon che te sô comunicazion istituzionâls si viodessin di plui lis lenghis ‘ altris’ dal Friûl. Cun dut che al è ancjemò tant ce fâ, o vin viodût cun plasê che, magari dome tal ultin, te edizion di chest an al è saltât fûr alc di plui in chest sens: cualchi messaç plurilengâl, il spazi dedicât ae poesie furlane contemporanie, cui viers di Tavan, Cappello, Giacomini, Moratto e Mattiuzza dedicâts ae aghe e un pâr di spetacui.
Domenie stade al jere in program un di chescj, ven a dî Colonie, spetacul teatrâl par furlan e par talian di leturis, musiche, bal e bodypainting metût adun di Loris Vescovo e di Giorgio Olmoti, cu lis atoris e cjantantis Saba Anglana e Claudia Grimaz, la balarine Cora Steinsleger, lis proiezions di Cosimo Morelli e i musiciscj Leo Virgili e Ermes Ghirardini. Lu vin viodût e nus à plasût un grum. No lu scrivìn parcè che o vin stime par plui di cualchidun di lôr, che a son coinvolzût tal progjet, e che ju calcolìn tant che amîs, a tacâ di Loris Vescovo, Giorgio Olmoti e Leo Virgili, ma cun obietivitât: la idee di partence e je biele e al è une vore bon ancje l’impat emotîf e senic. O sperìn che Colonie al puedi vignî tornât a fâ, parcè che al merete. Cun di plui, in cheste maniere al podarà inmò rinfuarcî la sô fuarce narative e seniche e magari ancje rifinì cualchi passaç. Colonie al met dongje dôs storiis di colonizazion, di vuere e di emigrazion che si incrosin, scjavaçant lûcs e timps. Lis protagonistis de rapresentazion a son dôs feminis che a àn memorie vive, in graciis des contis des lôr nonis, di doi fats di violence: un che al è stât patît dai furlans ae fin de Seconde vuere mondiâl, a Clauian il 1n di Mai dal 1945, e un là che i talians a jerin stâts i sassins, intant de colonizazion de Afriche orientâl, li de glesie cristiane-copte di Debre Libanos in Etiopie. Lis dôs – Claudia, furlane che e lavore a Berlin, e Abeba, etiope imigrade tal Stât talian – si cjatin propit devant de glesie di Clauian là che al jere stât metût in vore il svindic de bande dal esercit todesc…
Il nestri fin de setemane furlan al jere tacât za vinars a Tarcint cui prins concierts de gnove edizion di Tarcento Jazz, la rassegne inmaneade di Hybrida alì di Palaç Frangipane. E je stade la ocasion di viodi dal vîf il biel progejt di vocalês folk jazz di Vocinconsuete, il jazz-core cuinçât di eletroniche dai Martello e la potence policromatiche dal cuartet dai Roots Magic. La sabide di sere no vevin dubits su ce fâ: o sin lâts a Bagnarie a Viva Onde Furlane. Un biel puest, tal mieç dai cjamps e in bande e de autostrade, une biele atmosfere di fieste e une lungje gnotolade di musiche, vierte di Vocinconsuete (simpri lôr: bravis e vonde) e puartade indenant dai Carnicats in version lizere – cence grup, come une volte – che a àn confermât di jessi bulos e professionâi, dai Daisy Chain, pe ocasion cence mascare ma simpri cuntun biel tîr, e dai Volvodrivers, zovins de Basse tirâts sù a dosis fuartis di grunge a hard rock, e sierât dai LaipLessNess, protagoniscj di une performance potente e divertente, visionarie e sfolmenade.
Vie pe buinore di sabide o vin stât ancje li de Universitât, a Udin, pe cunvigne su Autonomie speciâl e Statût regjonâl dal Friûl-VJ, ma di chel o scrivarìn un altri viaç.
Doi dîs dopo di cheste overdose di Friûl furlan e babelic nus ven sù ancjemò une osservazion. Cul cjalâ in nons di tancj di lôr coinvolzûts ancje in altris events e situazions, al somee pardabon che chê di Onde Furlane e sedi une onde lungje, poliedriche e vivarose.
Al à propit reson Pierluigi Cappello.


text:
Cumò e je propit ore di Suns Europe. Udin e il Friûl a tornin a jessi il cûr de Europe «unide te diversitât» cu la seconde edizion dal Festival european des arts in lenghe minorizade, che al jere stât inmaneât pe prime volte un an indaûr. Vuê a cuatri e mieze dopo di misdì e sarà la scree uficiâl de seconde edizion de manifestazion, che par chest an di davuleç dute li dal Teatri ‘Giovanni da Udine’ de capitâl dal Friûl.
La manifestazion, metude adun cul jutori de ARLeF (Agjenzie Regjonâl pe Lenghe Furlane) e de Regjon, cul coordenament di Radio Onde Furlane adun cu la cooperative Punto Zero e la associazion Il Laboratorio e cu la colaborazion di une schirie di sogjets e istituzions dal Friûl e dal rest de continent, e darà spazi a diviersis espressions creativis tes lenghis des minorancis e des nazions cence stât: la musiche, la scriture, tra poesie, narative e teatri, e la produzion audiovisive, tra cine, tv e web, oparis di finzion e documentaris.
Musiche, leterature e produzion audiovisive
Chel che lu clamin «il Teatron» par trê dîs si jemplarà di musichis, di imagjins, di peraulis, di lenghis, di identitâts e di creativitât. In struc: si jemplarà di Suns e di Europe, di Suns Europe!
Par ce che al tocje la musiche, si va di Veronika Usholik, cjantante che e rive de lontane Chucokta (Russie), al progjet di rock par breton firmât di Brieg Guerveno e dai Steso che tes isulis Faer Oer a produsin un trip pop eletronic inmagant ai galizians Familia Caamagno, cuintet che al messede rock, pop, beat e r’n’b. E ancjemò dai rappers irlandês Imlé ae cjantante frisone Norma e dal cjantautôr de Cornualie Rory McGrath al performer de Hacassie (Russie) Gurude. Cun lôr, te serade finâl dai 3 di Dicembar a saran ancje il rapper cjargnel Doro Gjat e il grup grunge-hardrock ladin Berdon, che a son stât selezionâts dentri di Suns Ladinia, il festival de cjançon in lenghe minoritarie de Europe alpine e mediteranie, che si à davuelt ai 19 di Novembar a Moena, in Val di Fasse.
Cun di plui sarà – par esempli – la ocasion par cognossi di dongje Xavi Sarrià, scritôr e musicist di Valencia, autôr di doi romançs e vôs e ghitare dai Obrint Pas, un dai grups miôr dai Paîs Catalans, protagonist di un incuintri/interviste sabide ai 3 di Dicembar a tacâ di siet sot sere. Un altri dai apontaments de sezion leterarie al è chel cul innomenât esploradôr di memorie e culture Alessandro Portelli, che al vinars ai 2 a 6 e mieze sot sere al presentarà il so gnûf progjet Crossroads.
Al è une vore siôr e svariât ancje il cartelon de sezion dedicade ae produzion audiovisive, cun cines par gaelic, par sart, par sami, par euskera e par inuit: dal curtmetraç irlandês ‘Rúbái’ al mockumentari ‘Sos Mortos de Alos’, fintremai ae comedie basche ‘Amona Putz!’ e al documentari groenlandês ‘Sumé – Mumisitsinerup Nipaa’.
Tra i events speciâi al è ancje un incuintri cui zovins des scuelis dal teritori che a podaran cjapâ cussience di cemût che la diversitât linguistiche e culturâl e je un patrimoni, un dirit e une oportunitât par ducj.
Une vetrine europeane pe produzion ‘Made in Friûl’
Suns Europe al è ancje une ocasion pe nestre comunitât par mostrâ la sô muse, la sô lenghe e la sô produzion culturâl plui gnove e plui interessante. Dongje di Doro Gjat te sezion musicâl, a son altris espressions creativis de leterature e dal cine par furlan.
Vuê e sarà la presentazion dal gnûf libri di Stiefin Morat. Publicât di KappaVu, il so titul al è ‘Kebar Krossé’ e al è un romanç afro/furlan: cui che al à za let alc di chel test al dîs che al è il degn erêt di ‘Donald dal Tiliment’. Propit lis aventuris di Pidin e Saco, i protagoniscj sfolmenâts di chel libri saltât fûr tal 2000, a saran il cûr di une leture seniche furlane, babeliche e trastolone par cure di Teatro Sosta Urbana che si fasarà usgnot a 9 mancul un cuart.
Une altre anteprime furlane e je chê di ‘Friûl Revolution’ (doman a chê stesse ore), la serie produsude pe television de bande dai Cjastrons e di Marco D’Agostini, che e conte in maniere comiche e sureâl il Friûl rivoluzionari che al è e che al sarà. Il Friûl furlan al sarà sul schermi ancjemò cuntune altre novitât: il prin episiodi di ‘Int/Art’, il documentari di Dorino Minigutti e Giorgio Cantoni che al conte i creatîfs di chenti «under 35».
Te sezion dedicade ae produzion audiovisive al sarà spazi ancje pal Friûl di lenghe slovene, cul cine di Giovanni Chiariot ‘Brez Mej’.
Tal foyer dal «Teatron» vie par dute la durade dal festival e sarà ancje la mostre Furlan Lenghe de Europe.
Dutis lis informazions su Suns Europe si cjatin in rêt: www.sunseurope.com e www.facebook.com/SunsEuropeFestival/.


text:
venerdì 30 ottobre 2009
Sium de Vilie dai Sants
Gjee nol veve pôre di nissun. Mighe come Agnul o Tite o Sandrin, che a vevin fat cun lui, chê sere, l’ultin rai di briscule scuasit in pîts: a vevin premure di scjampâ cjase prime che a finissin di sunâ lis cjampanis dopo dal rosari di cuindis preât intal cimitieri. A cjalâju o a sintîju a berlâ cuant che si inrabiavin in famee a someavin diaui mangjepredis ma, in moments come chê gnot, si ritiravin sforadis tai cjantons plui scosagns di cjase. “Pôre dai muarts! Ce porcarie! Robe di ridi!” al pensave Gjee alçant strac une man par clamâ la fantate daûr dal banc.
«Line! Puartimi un altri cuart di neri,va!»
«Gjee, no vâstu cjase? Sint ce cidin che al è difûr! Tu sâs che usgnot al è miôr stâ intanâts!»
«Prime o ai di finî il cuartin!»
Un cuart daûr chel altri, cuant che al jere jessût de ostarie al mancjave pôc a miezegnot. A pene che si jere cjatât dal dut fûr sul marcjepît, Line e veve parât sù il clostri de puarte e e jere corude sù a durmî. In paîs ducj a savevin che Gjee, dai muarts, nol veve nissune pôre. Par une scomesse al jere bon di lâ intal cimitieri di gnot; anzit, se i coventave al podeve ancje fermâsi a durmî drenti. Dopo, al contave lis sôs storiis tes stalis, là che la int e passave lis seris di Invier. Lis sglonfave un fregul juste pai fruts, che a stevin a sintîlu cu la bocje vierte e i voi discocolâts prime di lâ sù a durmî. “Dutis veretâts”, al diseve simpri, “de prime ae ultime peraule”.
Fra chei pinsîrs, Gjee al veve tacât a lâ vie in trambulis tal scûr dal borc daûr de glesie. Dulintor no si moveve fuee. Des barconetutis dai mûrs di clap lu compagnavin dulinvie il rumi des bestiis e cualchi cinglinade di cjadene. Di cuant in cuant une sfladade umide e puartave fûr te strade l’odôr amì des stalis. Al jere rivât aromai a ret di cjase sô. Su la puarte a vevin lassât un cjaldîr plen di aghe: i muarts a levin ator pal mont, chê gnot, plens di sêt. Ancje lui al veve une sêt mostre. Al cjapà sù il cjaldîr e al de une tirade di gust. Biel che al beveve al viodè che in cusine la lûs e jere piade e la taule parecjade. Dome… nol capive ce che al fasès lui sentât tal so puest cul cjâf poiât su la taule, come se al durmìs. E so fi che lu tirave pe gjachete. E lui che no si sveave…
Intal bearç di Cuargnâl il Belo al vuacuçave vaiulint e une civuite i rispuindeve dai cops dal areon. Adalt, un sfilioc di nûl al passà devant di une lune smamide e maladice, inclaudade jenfri i doi cocolarons de braide. Gjee al poià il cjaldîr par tiere e si voltà bande de strade. Veju! A jerin ducj li! In cercli, cidins, ognidun cuntune cjandele in man che lu cjalavin. Lu spietavin. Une femine i de une cjandele ancje a lui. Un om al scloteà une cjampanute e ducj a tacarin a movisi bande de glesie. Gjee al le daûr di lôr mugnestri.
***
Il vuacarili dal so biel bernês, tal zardin a pene tosât, e il sun dal campanel dal ingrès lu vevin sveât. Infastidît, Zuan al jevà sù dal sofà e çoteant induliât al le dongje de puarte par meti in vore il videocitofon. Tal scûr mufôs de ultime gnot di Otubar, il farut sul cjanton dal porton al proietà un coni zalit di lûs umide e frede parsore di dôs musis pituradis, disformadis dal obietîf de microcjamare.
«Dolcetto o scherzetto?»
Zuan al sierà il videocitofon e al le a butâsi di gnûf sul sofà.
Forsit al rivave a tornâ a indurmidîsi e a cjapâ pe code il sium là che so pari, la gnot dai Sants, al leve vie cidin daûr de procession dai muarts.
di Gianfranco Pellegrini
Conte n. 78
Etichetis: Gianfranco Pellegrini, Gjenar di orôr, Gjenar fantastic, Onde Curte
mercoledì 28 ottobre 2009
Zimulis
La sô vite no jere par nie mâl. Ator pardut. Ogni dì fûr, o cuasi. Int gnove, panoramis difarents, simpri in moviment. Mighe ducj a àn une esistence cussì varie, a cualchidun i sucêt ancje di stâ mês cence lâ fûr di cjase.
No varès vût di lamentâsi.
E po, ae fin fin, la compagnie costante di sô sûr no jere propit cussì mâl.
Cualchi zornade però, vê cheste zimule simpri dongje i deve pardabon fastidi. Aromai si domandave cun insistence cemût che al sarès stât viodi la vite di un altri pont di viste. Viodi il mont dome cui siei voi. Zirâsi a drete e viodi une muse foreste, e no simpri chê di sô sûr… Vivi une esperience pardabon dute sô, fâ un viaç di bessole cence dividi puescj, spazis e emozions. Jessi contente o gnervose cence vê di rindi cont. Cori o fermâsi, balâ o butâsi in aghe cence vê di spietâ chê altre.
Sì, e veve sintût vôs di altris che si jerin dividûts e che dopo no vevin superât il traume, ma al jere un risi che si scugnive cori. Ancje par une sole dì i sarès plasût jessi alc altri, cjalâ la int in muse, o magari dal alt… come che i sucêt aes baretis, tant par dî.
Par une dì e varès dât dut pûr di no jessi plui, simpri e dome, la scarpe di gjinastiche blancje di çampe.
di Eowin
Conte n. 77
Conte n. 77
Etichetis: Contis, Eowin, Gjenar ironic
lunedì 26 ottobre 2009
Salvans su la Bivare
Ai 24 di Otubar dal 1979. Mont Bivare. Cjamp base.
– Ogni volte che o pontìn il toc, si impie un fûc. O viodìn lis flamis, o savìn che a son li, ma no rivìn a cjapâju. Ogni tant o lumìn lis lôr ombris tra i arbui, o rivìn e lôr no son plui. Glotûts dal bosc.
– Cazadis! Ce varessio di rispuindi al comant centrâl? E ai politics che no mi lassin a pâs? Che mal disi lui, cjapitani… Ur rispuindio che o soi al comant di un trop di incompetents? Îr e jere fumate e, si sa, cu la fumate no si rive a smicjâ ben! Ma vuê, ce inventio par Rome?
– Sâr gjenerâl, al è impussibil cjapâju. No je fasin nancje i carabinîrs cui elicotars. Cuant che a rivin nol è plui nissun. Al è come vê a ce fâ cun… cun fantasimis.
– Ce fantasimis dal ostie. No sês bogns di nuie!
– Sâr gjenerâl…
– Vonde cjacaris. Ancje vuê mi tocje blocâ lis esercitazions. Fûr di ca. Che al torni dome se al cjape cualchidune des sôs “fantasimis”!
La tende dal comant e jere restade cidine. Il gjenerâl al veve la muse rivuane e i voi in bore. Daûr di lui, l’atendent al jere blanc come un muart, il maressial dai carabinîrs scûr come la sô divise.
Il cjapitani al jere jessût glotint lis bestemis che al veve in bocje.
Fûr de tende, a respirâ aiar bon – al veve pensât – che almancul chel in mont nol mancje.
Fantasimis… Che al provi lui a cjapâlis, se al è bon. Fantasimis. Spirts dai boscs. O forsit salvans, come che ju clamin sù par ca.
Ai 27 di Otubar dal 1979. Mont Bivare. Aree di esercitazions.
Il cjapitani al cjale i siei oms che si movin ordenâts daûr program. Come se la vuere, chê vere, e fos pardabon cussì. Vuê nuie fantasimis. Nuie salvans su la Bivare. Îr il gjenerâl al à vût une telefonade di Rome. Ai gjornaliscj e ai sindics al à dite che la mont no sarà demanializade. Lu à garantît il sotsegretari pe difese. Denant di lôr al faseve bocje di ridi. Ce vevial di ridi? La int e à sfidât l’esercit talian e lu à batût. Cualchi manovre, cualchi tîr e po vie. La Bivare e tornarà par simpri ai salvans.
di Carli Pup
Conte n. 76
Etichetis: Carli Pup, Contis, Gjenar fantastic, Gjenar sociâl, Onde Curte
mercoledì 21 ottobre 2009
I pecjâts di don Jaio
Vuê, tant che o lavi in glesie, sul zirâ di un cjanton, une femine che e coreve a mi é colade intôr. Par parâmi o ai mitût lis mans devant di me e cussí no je colade. Jê e si é scusade e jo i ai dite che se dutis lis feminis come jê a s'inçopedassin cussí ben devant di me o lis spietarès li tal stès cjanton ogni dì. Jê mi à graciât cuntune bocje da ridi e si é tolete vie.
Ma il ricuart di chel dí, di chel cjanton, di chê mule che a mi jere colade intôr e des sôs tetis palpadis pe prime vôlte a l'etât di dodis agns mi son tornâts tal cjâf.
Folc e ti trai, in chê vôlte o jeri talmentri impaçât che a mi jeri alçât e o jeri scjampât vie cence un dominus vobiscum.
In chê volte, se o viodevi rivâ une mule di front di me, o straviersavi la strade par lâ su chel altri marcjepît.
Invezit plui tart, plui sigûr, se o jeri di chê altre bande, o straviersavi par vignî a cjalâle di cheste, a nulîle di chê, a...
Insome, in chê dí, la Eve dal Nonçul a passave cuntune cassele di pomis e o mi jeri fermât par disi ce bielis pomis che veve e, cuant che mi veve invidât a cjolint une, o i vevi cjapât une tete.
Oh, juste une tetute piçule piçule. Ce podevie sei a 16 agns? Po mi jeri scusât e jê mi veve dât il perdon cuntune ridade e une pome.
Daspó, cul timp che al passe, il cjâf si met a puest e dome cualchi sium bagnât mi svee chei ricuarts che il sant cjanton di vuê al mi risvee.
Ce fâ da doman?
Mi metaraio tai cjantons par fâ fente di colâ? Tant che a si sa cemût jevâsi su. A si puès simpri tentâ, no? Senó, cemût fâ par scusâsi?
Cui, miôr che il signôr, nol saial che a si pree e implore miôr perdon dopo vê pecjât?
O puedarès preâ di bant pai pecjâts che o no ai mai fat, ma alore o fasarès pecjât di vanitât, di supierbie.
E po, ce dal ostie di sacraments dal tantum ergo di pecjâts saressino?
A san ducj che chescj pecjâts a no san di nuie e che lis preieris detis parsôre a saressin masse flapis sot.
Alore, tant al vâl pêcjiâ par dabon. A si pree miôr!
Spietant il prossin ego te assolvo Miserere mei, Deus secundum magnam misericordiam tuam...
E che non cj'induca in tentazione.
Amen.
di Jaio Furlanâr
Conte n. 75
Conte n. 75
Etichetis: Contis, Gjenar ironic, Jaio Furlanâr
lunedì 19 ottobre 2009
Dialic cun Caliop
Si gjavà i ocjâi e ju poià su la taule. Dut al jere cuiet, i barcons a jerin sierâts e a spartavin chê stanzie dal mont. Al cjapà sù i sfueis che i stavin denant e si alçà par jonzi il cjaminet impiât, svicinant une cjadree. Al fasè sù une balute cu la cjarte e le butà tal fûc, dopo si poià sul schenîl e al pleà lis gjambis.
Un stralûs al indaurà chel toc di mûr calât tes ombrenis che al jere pôc. Si zirà. Forsi le spietave. Al indreçà la sente viers di jê, che si jere sentade sul divan, cui pîts crots suntun braçâl e il cûl su chel altri.
«Sparagne il to sierf adorant, Diesse incoronade di aur. No stâ a obleâmi a oracui dolorôs».
«Sparagne il to sierf adorant, Diesse incoronade di aur. No stâ a obleâmi a oracui dolorôs».
Jê e riduçave serene, mateave cuntune tabelute cerade e un stîl.
«Parcè fasistu riviel? Jo o ai vût l’agrât di oms che tu âs tant che profets».
«No, Done, jo no soi nassût sot de ombrene dai ulîfs par sunâ cu la lire les isules e il mâr. Il gno cûr al vuache intune lenghe crudêl».
Al cjolè sù une butilie dal taulin che ju disseparave e al jemplà un veri. Jê si slungjà e jal gafà prime che lui sal puartàs ae bocje.
«La lenghe crudêl e sa dî la veretât».
E bevè dut il contignût e e poià la tace sul vanzum di tabac di pipe restât alì di tancj dîs indaûr.
«A di un altri ancjemò tu âs comandât la emicranie di Zeus, par che al parturìs rimes vergjins vuerieres, e laudàs i nestris gjôs antîcs, adorâts tai boscs ator Sonora. Cui mai si visaraial di me?»
«No par la innomine jenfri i umigns vô o cjantais».
«No cjantìno par sperâ tal dûl di zimui lontans?»
I vignì dongje e lu bussà sul cerneli.
«O vuidarai la tô man par che tu strofis al gno onôr, cu les lagrimes dai voi se l’ingjustri al mancjàs».
E sfantà vie.
Al clopà fint la taule là che prime al scriveve e al cjolè sù la pene.
di Xabi Xogrâf da plêf
Conte n. 74
Etichetis: Contis, Gjenar fantastic, Gjenar romantic, Xabier Xogrâr da plêf
mercoledì 14 ottobre 2009
E il muturin?
Trê voltis.
Trê voltis o ai vût incuintrât il muturin, in vite mê. Mighe une sole, ve! Trê.
La prime cuant che o vevi 7-8 agns.
O vignivi fûr di scuele, o ai traviersade la strade e o ai fat cheste gnove cognossince. Su chê robe cun dôs rovuedis al viazave un student di cualchi an plui di me.
Nol è che a mi vedi parût tant simpatic. Il muturin, o intint. Al jere par tiere distirât un dîs metris plui inlà che al seguitave a petardâ e si capive ben che no i freave nuie di me. E nancje dal so paron, se al è par chel!
Paron che si le puartà fûr, miôr di me. Almancul o crôt. Par vie che lui al si invià viers cjase su lis sôs gjambis.
Me, invezit, a mi puartarin drenti intal asîl che al jere li a rimpet.
Alcul, coton, zenoi scussâts, cussì po!
E rive, cence flât, la mame, drete dai cjamps ‘Ce aial fat?’ Spauride di no crodi. Mi pâr ancjemò di viodile e di sintîle.
Daspò di chê esperience, nol sarà di dâsi di maravee se o ai spietât plui di 20 agns pe seconde.
Seç eletorâl, scrutadôr. O vevi di lâ no mi visi dulà e fâ no mi visi ce. Par no mandâmi a pît, un coleghe a mi propon il so muturin, ma lu met in moto lui e al mi da tantis di chês istruzions che… Pôcs minûts di viaç, o rivi, o dismonti, o fâs ce che o ai di fâ, o torni a partî. Si capìs che o ai lassât il masenin simpri in moto. No si sa mai.
Mission finide.
Insome la seconde esperience e funzione ben. Cussì ben che mi invii daurman a la tierce. O spieti un tichinin, sì, ma no tant, salacor vincj agns. Vincjecinc, cjo! No di plui!
Il muturin, cheste volte, al è gno. Pensait ce sodisfazion. Gno intal sens che lu vevi paiât jo, ma al jere dai miei fîs.
Cence pedâi, che a son dome un intric! Ah? E alore ce maniere si fasie a… Cussì e cussì: si sburte, si tire chest, si frache chel altri e si…
– Se o volês fâ cence pedâi, va ben – al sermone il pari (o sermoni jo). Ma il casc, chel no! O vês di metilu simpri. SIMPRI, capît? Simpri!
Bon.
Ristabilide la autoritât paterne, o pues partî.
Il gno viaç al è lunc 2366 metris, dividûts in dôs parts compagnis. Jenfri la prime e la seconde part un lavôr di fâ intun cjamp plantât di cocolârs. Une miezorute.
O partìs, sigûr dal gno fat.
E daspò di 560 metris di corse, cui cjatio? Cui?
Sì, propi lui.
Il carbinîr.
Nol mi ferme. Ma al mi blasme in corse (in corse jo, no lui):
- E il casc?
O voi cussì planc che o mi sint in dovê di rispuindi. Che… che jo… che il … che… che ce? Miôr lassâ pierdi, lâ vie dret e fâ fente di nuie.
O rivi sul cjamp, o fâs il gno lavôr, o torni a meti in moto il muturin, par meti in moto un muturin, cuissà ce che al è!
Facil!
O tiri chest, o frachi chel altri, o sburti, o torni a tirâ, ma prime o torni a sburtâ… dut cun metodi, si capìs, une operazion a la volte e intal ordin just.
Nuie! NUIE.
Il muturin al à za vualmât che al à a ce fâ cuntun poleç e al à decidût che no val la pene di colaborâ. Jo o tiri, o moli, o sburti, o frachi, o strenç, o provi, o cîr altris verps par viodi se lis robis a van miôr.
Nuie di fâ.
Le à vinte lui. Il muturin.
Che al si fâs sburtâ a man, fin cjase, 1158 metris.
Però, cheste volte, no mi intopi, in daûr, intal carbinîr.
di Laurin Zuan Nardin
Conte n. 73
Etichetis: Contis, Gjenar ironic, Laurin Zuan Nardin, Onde Curte
lunedì 12 ottobre 2009
Tren
Ancje usgnot al è in ritart, tant che simpri. Une rabie triste mi siere il gargat, o volarès vosâ, scjassâ lis sinis, ruvinâ lis sentis misaris, di plastiche, cjale ben, il mont al è dut di plastiche cence cûr.
O sei stuf, ingomeât. Pendolâr. Par lâ a vore.
Musis compagnis ogni dì, forestis, ce vuelistu, no tu rivis adore a vê confidence cun nissun, mieze ore di viaç insiemit a fevelâ dal timp, a scuinditi intes peraulis, par che no pandin il nuie de tô vite, puar om.
Ma usgnot alc si è rot dentri di me. Ce spietio? Tornâ a cjase, mangjâ e cjalâ la television e daspò fâ fente di lâ a durmî, par vie che la gnot no mi polse, a vierzi i miei voi, i pinsîrs, tant che al cine, a proietin su la parêt fotografiis dal vivût vie pal dì, e, in blanc e neri, i ricuarts di frut e di zovin plen di siums.
Se almancul la femine no fos cussì strente di afiet!
Cuissà e varà ancje reson, aromai a son passe trente agns che o sin maridâts, nol è plui il timp dai figoteçs.
Biacemai che o vessin vût un frut par consegnâi il non, par un fin, par une companie!
Mi par di intrigâ, su la banchine, tal lavôr, a cjase.
No saressial miôr lassâ dut tant che un uciel migradôr, par lâ incuintri a un cîl diferent, salacor plui misericordiôs?
Chest al è fumul, usgnot doman e passantdoman.
Mi dulin lis maluseriis, mi dûl il mâl di vivi cence un svol, cence un rimpin, un ripieç, un toc di cuarde par saltâ fûr dal poç di vueit dulà che o soi sprofondât.
Mi pese spietâ il tren, chel brut mostro di fier trist, lari dal gno timp strassât.
Al rivarà sivilant, cheste volte lu fermarai: vonde.
***
Îr sere, inte stazion di Udin aes 19.15 un om, EF di sessantedoi agns al è sbrissât sot il tren locâl, rivât in ritart.
I pendolârs a son stâts compagnâts a cjase cuntune coriere. Il trafic inte stazion al è tornât normâl vie pe gnot.
di Giuliana Pellegrini
Conte n. 72
Etichetis: Contis, Giuliana Pellegrini, Gjenar neri, Gjenar sociâl, Onde Curte
mercoledì 7 ottobre 2009
La bolsa
O pensavi che a savessin dut di me. A àn i lôr informadôrs. Ognidun di nô al à non, cognon e une lungje rie di dâts suntune schede. Tantis schedis tun armaron platât. Pe leç, di fat, no vin fat nuie di mâl. Dut câs, aromai, ancje lis ideis a puedin deventâ un reât. Par chel o savìn che o sin ducj dai obietîfs. Che, sot vie, o sin ducj schedâts. Cuant che a àn bisugne di mostrâ trops brâfs che a son, baste che a tirin fûr un pocjis di schedis. Un pôcs di nons che a àn di finî da pît di une confession.
Ce puedial confessâ cui che nol à fat nuie? Ancje dut. Dut ce che ti disin che tu âs fat. Par cinc dîs e passe no tu esistis pal mont. Nuie avocats, nuie contats: o sês dome tu e lôr. A àn simpri la maniere juste par convinciti. Al è agnorums che a fasin pratiche. A son esperts. Professioniscj che a àn simpri clâr l’obietîf. E l’obietîf o sin nô. La nestre firme sot de confession. Par che a puedin tornâ a cjase contents; cu la cussience di vê fat ben il lôr lavôr. Par che a puedin scherçâ cui amîs tal bar, denant di une bire, paiade magari dal coleghe che i à metût plui timp par finî il so lavôr.
O pensavi che a savessin dut di me. Su la mê schede, invezit, nol jere scrit che o ai problemis a respirâ. A viodimi nol somee, ma i miei polmons a son plui debui dal normâl. Dut câs, lôr a son esperts. A san ancje trop timp che si pues tignî un cjâf dentri di une borse. Al è chel timp che al fâs la diference tra il raspâ cu la bocje la plastiche cun disperazion e il scjafoiâ. A pensavin che o cirìs di freâju. A di un come me, par solit, i covente plui timp. Par scjafoiâsi, o intint. I miei polmons, però, a son plui debui e il timp al è stât plui che avonde.
Ce puedial confessâ cui che nol à fat nuie? Nuie. No jo, almancul. No mi ‘nd àn lassât nancje il timp.
di Carli Pup
Conte n. 71
Conte n. 71
Etichetis: Carli Pup, Contis, Gjenar neri, Gjenar sociâl, Onde Curte
lunedì 5 ottobre 2009
Tandem
E jere za la tierce dì che e passave sentade tal mieç dal garage, ferme a cjalâlu.
No rivave a decidisi.
Chel tandem ros e blanc ju veve puartâts pardut: lui devant e jê daûr che e cjalave il movisi de sô schene… e la fadie dal pedalâ si sfantave intun moment. Une sincronie perfete, forsit par chel al jere cussì dificil sielzi.
Cun dut il rest al jere stât facil, lui i siei libris, cd e dvd ju veve za metûts di bande e marcâts cul so non. Fintremai dividisi lis çavatis al jere stât facil: jê e veve tignude chê di çampe… si capìs! Ma cun chel tandem no saveve pardabon ce fâ: tignîsi la part devant, dulà che no veve mai podût sentâsi, o chê daûr? La sielte e jere grivie.
Di bot e sclop però dut si jere sclarît “Cemût aio fat a pierdi tant timp?” si domandave cu la flex za piade in man. Si sarès tignude la metât devant parcè che si sa, tal tandem come te vite, e je simpri la femine che e decît la strade, ancje se no je jê a vuidâ.
Doman e varès clamât un fatorin par fâi recapitâ la sô metât.
di Eowin
Conte n. 70
Conte n. 70
Etichetis: Contis, Eowin, Gjenar ironic, Onde Curte
Iscriviti a: Coments al post (Atom)


text:
sabato 17 gennaio 2015
Un temporâl estîf
6 coments:
- Luciano Marinig ha detto...
-
Galliano tu as smenteat l'arc di san marc che volenteros al vignive a sigura la int su la pore pasade, zuiant cu lis ultimis gotis di ploie stiçadis dai rais rasigurants dal soreli a pandi colors.La to storie mi plas parce ai vivut dentri. Lussian
- 17/01/15, 13:50
-
-
Biele Galiano la suaze e biel cemût che tu âs piturât chel mont nestri di une volte: oms, feminis, fruts, vieris e bestiis denant di un burlaç.
Nello
- 17/01/15, 15:55
- Galliano ha detto...
-
Graciis Lussian pes tôs peraulis. O soi convint che l'arc di San Marc al varès sigurât ae int che il batibui al jere finît. Lu cjaparai come consei par un prossim temporâl.
Ti conti che ancje tal emisferi sud o stin preseant dai cambis climatichis, o sin in Istât cun zornadis infogadis, di bot un temporâl che al po fâ i siei dams ma che al puarte un tichinin di fresc e po dopo e tornin no mancul di 35 o ancje plui grâts, al sarà il clamât riscjaldament globâl.
Ti saludi,
Galliano
- 18/01/15, 03:24
- Galliano ha detto...
-
Mandi Nello,
Mi à plasude cheste tô definizion de conte, in veretât plui che une storie e je la descrizion di une situazion particolâr. Di piçul o ai partecipât a tantis di chestis urgjencis e cerimoniis, jo o tignivi il mani di une pale cu lis boris parsore… Sante Barbure benedete.
Maman
Galliano
- 18/01/15, 03:41
-
-
"a fulgure et tempestate libera nos domine" si visaiso des rogazions? Bepi
- 19/01/15, 11:45
- Galliano ha detto...
-
Cheste e je une piçule conte o une grande veretât: durant lis rogazions une vedue cun fruts e faseve benedì il so cjamput disintji al vicjari che la tiere no rindeve, il predi che le saveve lungje e intant che al benedive al leve disint in latin: - hic agit magis lettame qui de manu meaaa. - Al voleve dî: - Ca al vûl ledan, plui che la mê maaan -. La int che no capive nuie e rispuindeve : - Libera nos Domine -.
Mandi Bepi
- 19/01/15, 14:16


text:
Une volte, cuant che o jeri frute, mi cjatavi te cartolerie
de place dal gno paîs, un di chei negoziuts dulà che si vendeve un pôc di dut.
Siore Line, la parone, mi stave involuçant un regâl pe
fieste di complean de me compagne di banc cuant che al è jentrât Gjildo, un
vecjo cence etât, che al à domandât: "Sono rivâts i gnûfs albums di
piturâ?" Line, che e veve ben capît ce che Gjildo al voleve, par un moment
mi à lassade di bessôle e e je lade a cjoli une tasse di libruts di fruts, di
chei cu lis figuris dome contornadis e che si àn di piturâ dentri. Gjildo, cun
mans che a trimavin, al à tacât a sfueiâ i libruts un par un cun tante atenzion
e tal stes timp lu sintivin barbotâ: "Chest lu à za... ancje chest lu à
za... ancje chest..." A la fin and à sielzûts dome doi e intant che ju
paiave al à domandât a Line: "Cuant rivie une altre bugade di libris? Tu
sâs che jê ju piture in pôc timp..."
Apene che lui al è lât fûr, Line, cjalantmi di parsore dai
ocjai e cun ande di confidâmi un segret, mi à dite a vôs basse: "Sâstu par
cui che a son chei libris? A son par Gjeme, la sô femine. Ogni sere, dopo cene,
lui si sente devant de television e jê i sta dongje par fâi compagnie e intant
e piture". Jô o cognossevi Gjeme, une siore tant in là cui agns, e che si
viodeve une vore pôc ator. A jerin a stâ li dongje. A jerin insiemi di une
vite, ma no vevin vût fîs e tant mancul nevôts. Cussì, a jê i plaseve piturâ
propit chei libris di fruts. Al jere simpri Gjildo a comprâiai, par vêle dongje
intant che al cjalave la television e par fâle contente e si visave cun
precision chei che e veve e chei che i mancjavin.
Vuê chê cjase e je oramai bandonade, ma cuant che o passi li
denant il gno pinsîr al cor indaûr e o viôt i doi vecjos sentâts, cun jê che,
come une frutine, e je dute intente a piturâ. E alore mi sint serene pensant a
chel afiet, parcè che la tenarece e je un sintiment pûr e sincîr, che nus
compagne tal vivî e che al nas dal cûr di chei che nus vuelin ben.
di Mariute


text:
Al poià la biciclete dentri di une boschete, framieç doi mûrs di baraç che dome lui al cognosseve.
Cuant che tu vâs a zuiâ di piçul intun puest, sedi bosc, sedi campagne, tu imparis dut, di lui, tu lu cognossis tant che une femine, cu la difarence che dopo agns, i trois e i scuindarilis a restin plui o mancul compagns.
Laurinç al veve inmò tes orelis la vôs tacadice dal Cjapitani… «Scometino?» lu veve coionât.
E lui no i veve nancje rispuindût. Si jere metût su il cjapiel, al veve comedât lis pluimis, che no i dessin fastidi dilunc la pedalade, e al jere sbrissât vie inte gnot clipe di Mai, jenfri lusignis e cidinôr.
Se cheste e veve di jessi la sô prime mission cuintri il nemì, ben po, cheste al varès frontade, e puartade insom, ancje se e valeve tant che une cjiche! Vevial forsit pôre, lui, di meti pît sul pedrât di Tierç di Aquilee? Jentrà in place, sot dal nâs da 'striacs, par cjoli ce che i coventave cjoli e vie, indâur, par trois e troiuts, a scûr, fintremai a passâ il pantaniç de roie e tornâ a San Zorz, par sbati i tretars cragnôs sul len e la sô braùre in muse al cjapitani?
No che nol veve pôre!
Nol veve pôre, ma nol jere nancje stupit. Si veve jemplât il russac cun vistîts di dîs di vore, cjolts a cjase, lui che al jere a stâ - purtrop - a une sclopetade dal front. E al veve spietât la matine, alc plui dal cricâ dal dì, par podè cjoli, par nol saveve inmò se une o plui Österreichisch-ungarische Krone, ce che i varès garantît di puartâ a tiermin la mission. Se lu vessin viodût, se a vessin capît che al jere talian, che po, lôr ce jerino, che a cjacaravin il todesc tant che une vacje e sa svualâ, insome, se lu vessin brincât, di chei timps e cun chês vôs che a corevin, lu varessin fat fûr, o ancjemò piês, fat prisonîr. Ma lui, Cavìc, come che lu clamavin fin di piçul, chei trois ju cognosseve miôr di ducj e la sô pôre e jere dome il moment di comprâ la robe… Di front dal om dal spaç al tentà di cjacarà todesc, ma chel altri lu studà subit. «Cjacare come che tu mangjis, va, no stâ fâmi pierdi timp».
E cussì di li a cinc minûts al jere bielzà su la vie par tornâ.
E al jere tornât. Vîf. Cun tal sachetin de cjamese, un pôc fruçât, l'ogjet de sô mission.
Il Cjapitani al scocolâ i voi. Laurinç si gjoldè chel moment come un frut. Po dopo i de un spagnolet di tignî in man e al piâ un fuminant. Il pacut al polsave su la taule, cjacarant todesc.
di Raffaele Serafini
Note storiche da "Storie di Sanzorz par furlan" di Vigji dal Piçul:
Un bersalîr sanzurzìn (Lorenzo Taverna, clamât Cavìc), forsit cognossint cualchi passaç discognossût, in Mai, pôc prime de jentrade in vuere, al ve il coragjo di passâ il cunfin e, in divise, al le a Tierç di Aquilee a comprâ i spagnolets che po ju puartà al so cjapitani.


text:
«Ingrumaiddsi duts, svelts! Dutts insiemmit! Parr di là, jù pal curidôr!»
Maurizi nol crodeve a lis sôs orelis. Lui e Valentine si jerin a pene inviâts tal grant coridôr dal cine multisale par cjatâ la sale 4, cuant che a tacarin i berlis. I altris spetatôrs si stavin zirant indaûr, scaturîts.
«Maurizi! Maurizi! Ma ce staial sucedint, ce stano fasint! Cui sono?!?»
Al rivà a vualmâ traviers la int ingrumade: un trop di oms cul passemontagne, armis in man, a vosavin ordins cuntun acent stran.
La sô femine si butà intor di lui, terorizade.
«Vale, cjalimi! Calmiti!»
«Calmâsi?!? Sêstu mat! Cui sono? Ce…»
«Va-len-ti-ne cja-li-mi: ferme!» le blocà, strenzint i siei braçs a fuart, cjalantle tai voi «Jo o sai ce che al sta sucedint! Cidine… Un moment… Ferme! Jo cheste sene me soi insumiade îr di sere: al è un trop di teroriscj che al cjolarà in ostaç dute la int…»
«Insumiade? Ma ce stâstu disint?» e vaìve Valentina «Ti samee il moment di…»
«Cumò a disaran di lâ ducj te sale vot!»
«Atenzionnn scoltait ben che no us al ripetarai! Dutts te sale vot! Veso kapîtt? DUTTS TE SALE VOT! Il prin che nol ubidìs…» l’om cun felpe e passemontagne neris al fasè partî une sdrondenade di colps de curte metraie che al veve in man. Tal silenzi che al vignì daûr di chei colps secs, rot nome dal vaî di feminis e fruts, Valentina e cjalà scaturide Maurizi.
«Tachistu a crodimi?» I sunsurà di dongje lui, simpri tignintle pai braçs. «Mi samee impussibil ancje a mi, ma cheste sene me soi insumiade compagne! A son un grup di teroriscj che nus puartaran in sale vot e si fasaran esplodi, copantnus ducj!»
«…» Valentina e fasè une muse tant che un berli cence sun. Maurizi nol varès mai crodût che un berli cidin al podès jessi plui terorizant di un vosât.
«Ma nô o podìn scjampâ!» Al spesseà a disii, par cirî di fâi passâ subit il choc: no vevin timp.
«Tra pôc, bande çampe, o viodarìn un coridôr che al samee vuarp, ma lant dentri al si zire e da pît e je une puarte antipanic. Tal sium o rivavin a scjampâ di li!»
«Ma e… ducj chei altris ce fasarano?»
«Vale, no vin timp par pensâi parsore, se cualchidun nus vignarà daûr tant miôr! Ve! Eco il coridôr, viodistu?»
Convinçude di chest altri particolâr, Valentina si fasè strissinâ viers de vierzidure tal mûr. A tacarin a cori.
«Dullà staiso lanttt vualtris doi? Ferrs! Ehi!» Un terorist si inacuarzè dal lôr moviment e i le daûr di buride.
Maurizi e Valentine a jerin za da pît dal prin toc di coridôr e a zirarin a drete, li che ae fin… No jere nissune puarte! Il coridôr al finive cuntune parêt di ciment come dutis chês altris.
I doi si blocarin devant di chê, e subit si zirarin indaûr nome par viodi il terorist che al stave rivant svelt cuntune pistole in man. Maurizi lu viodè fermâsi, pontâle cuintri la muse di Valentine. L’om al jevà sù il grilet.
di Dree Venier
Conte n. 112


text:
Archive for the ‘2010’
Interviste a Cristiana Compagno, dal Friûl la prime retore femine in Italie
Cuant che e je deventade retore de Universitât dal Friûl Cristiana Compagno, dongje dai discors uficiâi, e à vût dit: «Mi sint une puartadore cjargnele». Par une come jê, che e dopre lis peraulis in maniere une vore resonade, «chê declarazion e marcave un [...]
Posted on on Novembre 16th, 2012 in
2008, 2009, 2010, 2012, Articoli, Jugn, Novembar |
No Comments »
La Patrie dal Friûl e salude Arnalt Baracêt
Cuant che mi colpìs un grant corot, a mi no mi ven di vaî: mi si ingrope sù dut. E par solit mi met a fâ e pensâ alc altri. Anzit, fâ, parcè che il pinsîr no ti bandone. E par solit il fâ, il lavorâ par esorcizâ [...]
Posted on on Agosto 29th, 2012 in
2008, 2009, 2010, 2012, Articoli, Avost |
1 Comment »
MI PARARÈS CHE UN OM, rivât su la cincuantine e cuntune posizion sociâl impuartante, alc al savedi di storie e di gjeografie, almancul par sintût a dî. Se invezit al dîs cjastronadis, al pense mâl. Il riferiment nol pues no jessi al segretari regjonâl dal Pdl, Isidoro Gottardo che, te polemiche su lis provinciis, al [...]
Posted on on Maggio 16th, 2012 in
2010, Articoli, Mai |
No Comments »
Ancje chest an, cu la declarazion dai redits tu puedis dâi une man
a «La Patrie dal Friûl» il mensîl dut in marilenghe dal 1946.
Nol coste nuie: baste meti il numar 01299830305
te casele juste e firmâ la destinazion dal 5 par mîl.
LOTANT PAR UN FRIÛL PLUI FURLAN, TU STÂS MIÔR ANCJE TU
Posted on on Marzo 17th, 2011 in
2010, Dicembar, La Patrie dal Friul |
No Comments »
Une grande lûs su la Mont Seade
Ancje se no vin vût, come che si sperave, la compagnatorie, la visite ae badie di Monserrat e à lassât un bon segnâl tal nestri cûr. Prin di dut pal puest, poiât jenfri lis cretis e cerclât di fumate come un nît di acuile. Po pe grandece e maestosetât [...]
Posted on on Gennaio 17th, 2011 in
2010, Articoli, Dicembar, Sant Jacum |
No Comments »
Ae direzion http://furlan.provincia.udine.it la Provincie di Udin e à screât in Otubar lis sôs pagjinis par furlan. L’ent al à metût a disposizion dai citadins un gnûf mieç di comunicazion istituzionâl dut in marilenghe, i contignûts a van de storie dal Friûl ae comunicazion, de leterature a lis tradizions, fintremai a lis manifestazions storichis, cuntun [...]
Posted on on Gennaio 17th, 2011 in
2010, Articoli, Dicembar |
No Comments »
Oris e oris di incuintris. Consultazions cence pâs. Discussions di fûc e colps bas. Cavii e riunions flum. Ae fin i membris de «Academy» de Patrie a àn cjatât un compromès. E come ogni an, a la fin di un an, a àn fat il lôr consultîf, par consegnâ il premi «Terenzani» - premi omaç [...]
Posted on on Gennaio 17th, 2011 in
2010, Articoli, Dicembar |
No Comments »
A doi agns dal so ultin lavôr «Baruc» Lino Straulino al torne cuntun gnûf cd simpri prodot de Nota di Valter Colle. «L’Alegrie», chest il titul dal disc, al è il tribût di Lino a la musiche tradizionâl furlane, une sô passion di simpri. Lis 12 vilotis rielaboradis dal «Cont di Sudri» a son sunadis [...]
Posted on on Gennaio 17th, 2011 in
2010, Articoli, Dicembar |
No Comments »
Ciribiribin vuê e je fieste!
E al è propit il câs di fiestezâ parcè che pe prime volte al è furlan il premi dal public al Liet International, il festival european di riferiment de musiche in lenghe di minorance, che si è davuelt ai 27 di Novembar a Lortient/An Oriant in Bretagne, France. Dulà che no [...]
Posted on on Gennaio 17th, 2011 in
2010, Articoli, Dicembar |
No Comments »
No cate la influence de crisi economiche, il tai dai finanziaments e la «prognosi riservade» de narative, fat al è che il panorame editoriâl in marilenghe ae fin dal 2010 al somee avonde vivarôs.
GRANDE VARIETÂT DI SIELTE_ Sgarfant tra lis propuestis che si puedin cjatâ, tra chês jessudis di pôc o viodìn che a ‘nd [...]
Posted on on Gennaio 17th, 2011 in
2010, Articoli, Dicembar |
No Comments »
Provìn a imagjinâ di jessi une altre volte là, sù sul Golgota, e di sintî une vôs che prime nus spieghe l’antefat (come che la crodince e à volut contânus) e dopo il fat (che al inzorne l’antefat secont une volontât che il fi dal Creadôr si è proponût come variant par judânus): un sacrifici [...]
Posted on on Gennaio 17th, 2011 in
2010, Articoli, Dicembar |
No Comments »
«Ancje i fruts piçui a san che alc di bon si pues imparâ di ducj. Tra cheste veretât e la mitizazion di cualchi popul, che e je stade fate inte culture ocidentâl, come par esempli i grêcs, i judeus, i romans, i todescs, e v.i. al è un biel salt. Plui di cualchi volte il [...]
Posted on on Gennaio 17th, 2011 in
2010, Articoli, Dicembar |
No Comments »


text:
La iniziative di I - E e varès permetût di slargjâ ancje ae aree no bascofone i dirits linguistics che a gjoldin i citadins che a vivin inte aree miste, tra chescj la pussibilitât di frecuentâ scuelis publichis là che si insegne il e par basc. Si trate di rispuindi a di une domande sociâl une vore clare, al à spiegât il parlamentâr di I - E Txema Mauleón, viodût che cuasi il 30% dai citadins che a vivin inte aree no bascofone a disin che, se a podessin, a fasaressin studiâ l’euskara ai lôr fîs. Sei i nazionaliscj bascs moderâts di NaBai, sei i indipendentiscj di Bildu a àn votât a pro de propueste, cundut che le calcolin masse moderade. Ancje i socialiscj a àn declarât di volê modifichis plui fuartis, ma a àn votât cu lis diestris cuintri de propueste. Pal PP la pussibilitât di studiâ par basc in dute la Navare e sarès une imposizion, pe UPN la maiorance dai citadins de Navare e je contrarie a slargjâ l’insegnament dal euskara.
Il blog di Internazionalitari al nas di une trasmission di Radio Onde Furlane e al fevele, cuntun tai nazionalitari, des nazions cence stât e des minorancis nazionâls de Europe.
31/01/12
Paîs Basc: scuelis baschis in dute la Navare, no dal Parlament
La iniziative di I - E e varès permetût di slargjâ ancje ae aree no bascofone i dirits linguistics che a gjoldin i citadins che a vivin inte aree miste, tra chescj la pussibilitât di frecuentâ scuelis publichis là che si insegne il e par basc. Si trate di rispuindi a di une domande sociâl une vore clare, al à spiegât il parlamentâr di I - E Txema Mauleón, viodût che cuasi il 30% dai citadins che a vivin inte aree no bascofone a disin che, se a podessin, a fasaressin studiâ l’euskara ai lôr fîs. Sei i nazionaliscj bascs moderâts di NaBai, sei i indipendentiscj di Bildu a àn votât a pro de propueste, cundut che le calcolin masse moderade. Ancje i socialiscj a àn declarât di volê modifichis plui fuartis, ma a àn votât cu lis diestris cuintri de propueste. Pal PP la pussibilitât di studiâ par basc in dute la Navare e sarès une imposizion, pe UPN la maiorance dai citadins de Navare e je contrarie a slargjâ l’insegnament dal euskara.


text:
Val di Aoste: gnove vitorie autonomiste in Regjon
Lis elezions regjonâls valdostanis dai 25 di Mai si son sieradis cuntune gnove vitorie pai autonomiscj. Rispiet al 2003, si à votât cuntun sisteme eletorâl gnûf, ven a dî un proporzionâl coret cu la pussibilitât par plui listis di dâsi dongje tune coalizion che, tal câs che si passi il 50% des preferencis, e gjolt di un premi di maiorance. La coalizion formade di Union Valdôtaine, Stella Alpina-UDC-Vallée d’Aoste e Federation Autonomiste e à cjapât plui dal 61% dai vôts. In particolâr la UV e à vût passe il 44% dai consens e e à otignût 17 conseîrs suntun totâl di 35 a disposizion. Chei altris doi partîts de coalizion autonomiste a àn vût: sù par jù l’11% dai vôts e 4 conseîrs la Stella Alpina-UDC-Vallée d’Aoste, e il 6% des preferencis e 2 conseîrs la Federation Autonomiste. La coalizion di centri çampe e à cjapât in dut il 27,4% dai vôts. Dai siei membris il grup Vallée d’Aoste vive-Renouveau al à vût passe il 12% di preferencis e 5 conseîrs, il PD il 9,3% e 3 conseîrs e la çampe radicâl il 5,6% des preferencis, ma nancje un elet. Il PdL, invezit, al à vût a pene il 10,6% dai vôts e 4 conseîrs.


text:
Ma no dome, se in tancj e pensin che al probleme de Americhe e sedi dome le vuere si sbalin. Al probleme al e' che le posizion che a chest pont e son restadis ai republicans e fasin aghe di dutis lis bandis. Le politichis di liberalizazion des bancjis che in tancj e an votât in favôr in tai ultins 30 agns e an dimostrât le lôr conseguencis in chestis setemanis. Le voie che i republicans e an di tignî' al setôr sanitari in te mans des assicurazions cun cal coste passe $ 10.000 al an assigurasi par viis privadis, e cjate simpri mancul adesions . Le sielte di Palin come candidade a Vice e a lassât in tancj malsigûrs sul "sintiment" di McCain. Al e' une vore ironic che considerant al slogan eletorâl dai republicans "Country First" e son za une vore di dubis sul "patriotism" de governatrice, e le etiche de siore e je za in discussion.
Come co vevi za scrit in tun coment, bisugne sta une vorone atents a fa paralelis tra le politiche Taliane/Furlane e che merecane. Par esempli al parlamentâr e ex candidât alis primaris Dennis Kucinich al a simpri vût politichis ( previdence social , dirits civîi , politiche estere ) une vore progressistis ma al a vût dificoltâts cu le base dal so partît cun che si trate de cuestion dal abort.
Al e' dificil spiegà ce cal sucêt vuê in Americhe cence ve' presint le evoluzion politiche che je tacade cul New Deal passant pe "Great society" di Lyndon B. Johnson e le Southern Strategy di Nixon par finî cu lis politichis di Reagan che an definît le Americhe dai ultins 30 agns, e plui di cualchidun al dis le situazion economiche in cui si ciatin in chescj dis. In pocis peraulis par capi' al contest de politiche merecane bisugne capi' le sôs radis, e in tune societât in continue evoluzion chest e devente une imprese no di poc.


text:
Ai
3 di Fevrâr il guvier de Navare al à presentât la ultime mape
linguistiche de Comunitât di dulà che al ven fûr che, intai ultins
vincj agns, al è cressût il numar des personis che a cognossin la
lenghe basche, ancje se il dât al cambie daûr de zone. In medie, il
25% de popolazion al capìs l’euskara e al è in stât di fevelâlu
almancul a di un nivel elementâr. Inte cussì clamade aree
bascofone, il 60% de int al è bon di fevelâ par euskara: si trate
di un dât plui bas di chel di dîs agns indaûr compagnât ancje di
une diminuzion marcade di chei che lu doprin in maniere normâl in
cjase. Inte aree miste il 12% de popolazion al sa l’euskara, ven a
dî il dopli di vincj agns indaûr. La cognossince de lenghe e cres
ancje te aree che la leç e calcole di no bascofone, là che il 4% de
int al sa fevelâ par euskara; une percentuâl che però e salte sù
al 12% se si calcolin dome i minôrs di 14 agns.
Font:
EiTB,
03/02/15


text:
Paîs Basc: libar Arnaldo Otegi
La
matine dal prin di Març, Arnaldo Otegi al à lassât la prison di
Logroño dulà che al veve scontât une pene di sîs agns e cuatri
mês cu la acuse di vê cirût di tornâ a meti in pîts il moviment
politic Batasuna: operazion che, pes autoritâts spagnolis, al varès
puartât indenant su ordin de organizazion armade basche ETA. Ta
cheste maniere si à impresonât un dai oms che plui si veve metût
in zûc par meti fin ae lote armade e par puartâ indenant la lote pe
indipendence di Euskal Herria dome sul plan politic. Une condane, la
sô, che pe plui part des personis e jere duncje causade in dut e par
dut di resons politichis. Achì si proponin i links ai prins
intervents publics di Otegi dopo de sô liberazion, il prin juste fûr
de preson e il secont (par euskara e par spagnûl) a Elgoibar, paîs
di dulà che il leader
de çampe indipendentiste basche al è origjinari.
Font:
Naiz:, 01/03/16


text:
Il deputât liberâl democratic Dan Rogerson al à presentât intal Parlament di Londre un progjet di leç che al ponte ae autonomie de Cornualie. Il test al propon di trasferî al Consei de Cornualie, nassût cualchi mês indaûr de union dai sîs distrets cornics, une schirie di competencis gjavadis in part dal Parlament britanic e in part dai ents e des istituzions locâls. In particolâr, daûr dal progjet, il Consei al varès di cjapâsi sù lis competencis che a rivuardin la educazion, la edilizie abitative, la agriculture, il patrimoni storic e culturâl, e la economie sostignibile. Se il guvier britanic i à ricognossût ae Scozie e al Gales un dirit di autoguvier plui grant par vie des lôr carateristichis storichis e culturâls particolârs – al spieghe Rogerson – alore nol pues dineâ chel stes ancje ae Cornualie, che e rapresente une nazion par so cont dentri dal Ream Unît. La propueste e je stade viodude in maniere positive dal Mebyon Kernow, il partît nazionalist cornic, par vie che e varès di inviâ une discussion su la domande di plui autoguvier che e rive de Cornualie. I nazionaliscj però a cjatin la propueste limitade dal pont di viste dai contignûts e a domandin che la Cornualie e vedi une Assemblee nazionâl sul model galês o, inmò miôr, un Parlament come chel scozês. La propueste di leç e varès di jessi esaminade dal Parlament britanic ai 16 di Otubar.
Font: This is Cornwall, 13/07/09; BBC, 14/07/09; Món Divers, 28/07/09


text:
Lis
normis pe metude in vore dal Statût di autonomie de Sardegne che a
son stadis fatis buinis ai 4 di Dicembar dal Consei dai ministris
talian i permetaran ae Regjon di vê cualchi spazi di autonomie in
plui su lis politichis linguistichis. Tra lis primis novitâts si
varà il passaç ae Regjon de gjestion direte dai fonts de leç
statâl 482/99 su lis minorancis linguistichis assegnâts dal guvier
talian pe lenghe sarde e par chê catalane dal Alguer. Fin cumò a
decidi il ripart di chestis risorsis al jere il dipartiment pai afârs
regjonâi dal guvier talian. Un pas dal gjenar al jere za stât fat
agns indaûr cu la Regjon autonome Friûl – Vignesie Julie pai
fonts assegnâts aes lenghis furlane, slovene e todescje.
Font:
Unione Sarda,
05/12/15


text:
8 di Setembar
Il 8 di Setembar e je la 251° zornade dal Calendari Gregorian, (la 252° se l'an al è bisest). A mancjin 114 zornadis pe fin dal an.
Tabele dai contignûts
Acjadiments[cambie | modifiche il codiç]
In Friûl[cambie | modifiche il codiç]
Vie pal mont[cambie | modifiche il codiç]
Nassûts vuê[cambie | modifiche il codiç]
Muarts vuê[cambie | modifiche il codiç]
Fiestis[cambie | modifiche il codiç]
Madone di setembar a Ponteibe. Mercjat centenari.
In Friûl[cambie | modifiche il codiç]
Vie pal mont[cambie | modifiche il codiç]
- 1943 - Armistizi fra Italie e i Aleats.


text:
Intant dal
so ultin congrès, la FUEN (Union Federâl des Nazionalitâts
Europeanis), la plui impuartante organizazion di riferiment des
minorancis nazionâls de Europe, e à pandût la sô preocupazion par
chel che al è daûr a sucedi in Romanie. Cun di fat, il guvier rumen
al veve comunicât la sô intenzion di vierzi une facoltât di
medisine in lenghe ongjarese inte citât di Marosvásárhely / Târgu
Mureş, une des areis là che la comunitât magjare e je plui
numerose, ma po al à fat ziruc. La FUEN e domande al guvier rumen di
lâ indenant cul dialic cu lis organizazions de comunitât ongjarese
par evitâ che si fasin pas indaûr inte tutele des minorancis. Ogni
pas indaûr intai dirits des minorancis – a disin i rapresentants
de Union – al è un pas indaûr pe democrazie.
Font:
DAHR, 21/05/12


text:
Lis
associazions culturâls de cussì clamade Franja (la fasse orientâl
dal Aragon là che si fevele par catalan) a domandin che a sedin
garantîts i struments pe difese e pe promozion de lenghe catalane e
di chê aragonese. Prin di dut a domandin un ricognossiment
istituzionâl e un intervent che al rindi curicolâr l'insegnament di
chestis lenghis intes scuelis dai teritoris là che a son dopradis.
Pes associazions de Franja al covente po che il guvier dal Aragon al
svilupi une azion informative che e rindi cussients i citadins de
impuartance e dal valôr di chestis lenghis.
Font:
ABC, 24/04/12


text:
Johan August Strindberg
Johan August Strindberg (Stocolm, ai 22 di Zenâr dal 1849 – ai 14 di Mai dal 1912) al è stât un scritôr e dramaturc svedês.
Pe grandece e pe rilevance de produzion (che e cuvierç in pratiche ducj i gjenars leteraris e e je racuelte in cirche 50 volums, e si zontin 22 di corispondencis), il so non si met a pâr il norvegjês Henrik Ibsen te spice de tradizion leterarie scandinave e al cjape par ricognossiment unanim un puest tra i plui grancj artiscj e leterâts dal mont.
La vite di Strindberg e je stade incuiete, intiessude di esperiencis complessis e sieltis radicâls e contraditoriis, a voltis indreçade tal stes moment a plui dissiplinis nancje simpri leadis ae figure uficialmentri leterarie dal autôr: sculture, piture e fotografie, chimiche, alchimie, teosofie. Sintoms di une roture intime dal propri anim, cu la dimension convenzionâl dal timp e dal vivi, elements che si contaminin un cun chel altri intal at creatîf e fondamentâi pe sô interpretazion.
Al è stât il destinatari di un dai biliets de matetât di Friedrich Nietzsche.